02019R1241 — RO — 25.07.2019 — 000.002

Acest document are doar scop informativ și nu produce efecte juridice. Instituțiile Uniunii nu își asumă răspunderea pentru conținutul său. Versiunile autentice ale actelor relevante, inclusiv preambulul acestora, sunt cele publicate în Jurnalul Oficial al Uniunii Europene și disponibile pe site-ul EUR-Lex. Aceste texte oficiale pot fi consultate accesând linkurile integrate în prezentul document.





Rectificat prin:









▼B

▼C1

REGULAMENTUL (UE) 2019/1241 AL PARLAMENTULUI EUROPEAN ȘI AL CONSILIULUI

din 20 iunie 2019

privind conservarea resurselor piscicole și protecția ecosistemelor marine prin măsuri tehnice, de modificare a Regulamentelor (CE) nr. 1967/2006 și (CE) nr. 1224/2009 ale Consiliului și a Regulamentelor (UE) nr. 1380/2013, (UE) 2016/1139, (UE) 2018/973, (UE) 2019/472 și (UE) 2019/1022 ale Parlamentului European și ale Consiliului și de abrogare a Regulamentelor (CE) nr. 894/97, (CE) nr. 850/98, (CE) nr. 2549/2000, (CE) nr. 254/2002, (CE) nr. 812/2004 și (CE) nr. 2187/2005 ale Consiliului

▼B







CAPITOLUL I

DISPOZIȚII GENERALE

Articolul 1

Obiect

Prezentul regulament stabilește măsuri tehnice privind:

(a) capturarea și debarcarea resurselor biologice marine;

(b) exploatarea uneltelor de pescuit; și

(c) interacțiunea activităților de pescuit cu ecosistemele marine.

Articolul 2

Domeniul de aplicare

(1) Prezentul regulament se aplică activităților desfășurate de navele de pescuit ale Uniunii și de resortisanții statelor membre, fără a aduce atingere responsabilității primare a statului de pavilion, în zonele de pescuit prevăzute la articolul 5, precum și de navele de pescuit care arborează pavilionul unor țări terțe și sunt înregistrate în țări terțe, atunci când pescuiesc în apele Uniunii.

(2) Articolele 7, 10, 11 și 12 se aplică și pescuitului recreativ. În cazurile în care pescuitul recreativ are un impact semnificativ într-o anumită regiune, Comisia este împuternicită să adopte acte delegate în conformitate cu articolul 15 și în conformitate cu articolul 29 în scopul modificării prezentului regulament, cu condiția ca prevederile relevante ale articolului 13 ori partea A sau C din anexele V-X să se aplice și pescuitului recreativ.

(3) Sub rezerva condițiilor prevăzute la articolele 25 și 26, măsurile tehnice stabilite în prezentul regulament nu se aplică operațiunilor de pescuit desfășurate exclusiv în scopul:

(a) cercetărilor științifice; și

(b) repopulării directe sau transplantării speciilor marine.

Articolul 3

Obiective

(1) Ca instrumente de sprijinire a punerii în aplicare a PCP, măsurile tehnice contribuie la obiectivele PCP stabilite în dispozițiile aplicabile ale articolului 2 din Regulamentul (UE) nr. 1380/2013.

(2) Măsurile tehnice contribuie, în special, la atingerea următoarelor obiective:

(a) optimizarea modelelor de exploatare pentru asigurarea protecției concentrărilor de puiet și de populații aflate în perioada de reproducere din resursele biologice marine;

(b) asigurarea reducerii la minimum a capturilor accidentale, rezultate din pescuit, de specii marine sensibile, inclusiv a celor menționate în Directivele 92/43/CEE și 2009/147/CE, și, acolo unde este posibil, eliminarea acestor capturi accidentale astfel încât să nu reprezinte o amenințare pentru starea de conservare a speciilor respective;

(c) asigurarea, inclusiv prin utilizarea unor stimulente corespunzătoare, a faptului că impactul negativ de mediu exercitat de pescuit asupra habitatelor marine este redus la minimum;

(d) instituirea unor măsuri de gestionare a pescuitului în vederea respectării Directivelor 92/43/CEE, 2000/60/CE și 2008/56/CE, în special în vederea obținerii unei stări ecologice bune, în conformitate cu articolul 9 alineatul (1) din Directiva 2008/56/CE, precum și cu Directiva 2009/147/CE.

Articolul 4

Ținte

(1) Măsurile tehnice au drept scop să asigure:

(a) reducerea cât mai mult posibil a capturilor de specii marine inferioare dimensiunii minime de referință pentru conservare, în conformitate cu articolul 2 alineatul (2) din Regulamentul (UE) nr. 1380/2013;

(b) nedepășirea de către capturile accidentale de mamifere marine, reptile marine, păsări marine și alte specii neexploatate în scopuri comerciale a pragurilor prevăzute de legislația Uniunii și de acordurile internaționale care sunt obligatorii pentru Uniune;

(c) conformitatea cu articolul 2 alineatul (5) litera (j) din Regulamentul (UE) nr. 1380/2013 a impactului de mediu al activităților de pescuit asupra habitatelor de pe fundul mării.

(2) Măsura în care s-au realizat progrese în direcția atingerii respectivelor ținte este evaluată ca parte a procesului de raportare prevăzut la articolul 31.

Articolul 5

Definirea zonelor de pescuit

În sensul prezentului regulament, se aplică următoarele definiții geografice ale zonelor de pescuit:

(a) „Marea Nordului” înseamnă apele Uniunii din diviziunile ICES ( 1 ) 2a, 3a și subdiviziunea ICES 4;

(b) „Marea Baltică” înseamnă apele Uniunii din diviziunile ICES 3b, 3c și 3d;

(c) „apele de nord-vest” înseamnă apele Uniunii din subzonele ICES 5, 6 și7;

(d) „apele de sud-vest” înseamnă subzonele ICES8, 9 și 10 (apele Uniunii) și zonele CECAF ( 2 ) 34.1.1, 34.1.2 și 34.2.0 (apele Uniunii);

(e) „Marea Mediterană” înseamnă apele maritime ale Mării Mediterane la est de meridianul de 5°36′ longitudine vestică;

(f) „Marea Neagră” înseamnă apele din subzona geografică 29 a CGPM, astfel cum este definită în anexa I la Regulamentul (UE) nr. 1343/2011 al Parlamentului European și al Consiliului ( 3 );

(g) „apele Uniunii din Oceanul Indian și Oceanul Atlantic de Vest” înseamnă apele din jurul Guyanei Franceze și al insulelor Guadelupa, Martinica, Mayotte, Réunion și Saint-Martin aflate sub suveranitatea sau jurisdicția unui stat membru;

(h) „zona de reglementare a CPANE” înseamnă apele din zona Convenției CPANE situate dincolo de apele aflate sub jurisdicția de pescuit a părților contractante, astfel cum este definită în Regulamentul (UE) nr. 1236/2010 al Parlamentului European și al Consiliului ( 4 );

(i) „zona Acordului CGPM” înseamnă Marea Mediterană și Marea Neagră, precum și apele conexe, astfel cum este definită în Regulamentul (UE) nr. 1343/2011.

Articolul 6

Definiții

În sensul prezentului regulament, în plus față de definițiile stabilite la articolul 4 din Regulamentul (UE) nr. 1380/2013, se aplică următoarele definiții:

1. „model de exploatare” înseamnă modul în care este distribuită mortalitatea prin pescuit în funcție de profilul de vârstă și de dimensiune din cadrul unui stoc;

2. „selectivitate” înseamnă o expresie cantitativă reprezentată ca o probabilitate de capturare a resurselor biologice marine de o anumită dimensiune și/sau dintr-o anumită specie;

3. „pescuit dirijat” înseamnă un efort de pescuit orientat către o anumită specie sau un anumit grup de specii și poate fi specificat mai în detaliu, la nivel regional, în cadrul unor acte delegate adoptate în temeiul articolului 27 alineatul (7) din prezentul regulament;

4. „stare ecologică bună” înseamnă starea ecologică a apelor marine, astfel cum este definită la articolul 3 alineatul (5) din Directiva 2008/56/CE;

5. „starea de conservare a unei specii” înseamnă totalitatea influențelor care acționează asupra speciei în cauză și care pot afecta distribuția și abundența pe termen lung a populațiilor sale;

6. „starea de conservare a unui habitat” înseamnă totalitatea influențelor care acționează asupra unui habitat natural și asupra speciilor sale tipice și care pot afecta distribuția, structura și funcțiile sale pe termen lung, precum și supraviețuirea pe termen lung a speciilor sale tipice;

7. „habitat sensibil” înseamnă un habitat a cărui stare de conservare, inclusiv întinderea sa și condiția (structura și funcția) componentelor sale biotice și abiotice, este afectată de presiunile generate de activitățile umane, inclusiv de activitățile de pescuit. În particular, habitatele sensibile includ tipurile de habitate enumerate în anexa I și habitatele speciilor enumerate în anexa II la Directiva 92/43/CEE, habitatele speciilor enumerate în anexa I la Directiva 2009/147/CE, habitatele a căror protecție este necesară în scopul atingerii stării ecologice bune în conformitate cu Directiva 2008/56/CE, precum și ecosistemele marine vulnerabile astfel cum sunt definite la articolul 2 litera (b) din Regulamentul (CE) nr. 734/2008 al Consiliului ( 5 );

8. „specie sensibilă” înseamnă o specie a cărei stare de conservare, inclusiv habitatul, distribuția, mărimea populației sau starea populației, este afectată de presiunile generate de activitățile umane, inclusiv de activitățile de pescuit. În particular, speciile sensibile includ speciile enumerate în anexele II și IV din Directiva 92/43/CEE, speciile vizate de Directiva 2009/147/CE și speciile a căror protecție este necesară pentru a obține o stare ecologică bună în conformitate cu Directiva 2008/56/CE;

9. „specii pelagice mici” înseamnă specii precum macrou, hering, stavrid, hamsie, sardine, putasu, argentină, șprot și caproide;

10. „consilii consultative” înseamnă grupuri de părți interesate instituite în conformitate cu articolul 43 din Regulamentul (UE) nr. 1380/2013;

11. „traul” înseamnă o unealtă de pescuit care este tractată activ de una sau mai multe nave de pescuit și care constă într-o plasă închisă la spate de o pungă sau un sac;

12. „unealtă tractată” înseamnă orice traule, năvoade daneze, drage și unelte similare care sunt deplasate activ în apă de una sau mai multe nave de pescuit sau de orice alt sistem mecanizat;

13. „traul de fund” înseamnă un traul proiectat și echipat pentru a funcționa pe fundul mării sau în apropierea acestuia;

14. „traul de fund tractat în pereche” înseamnă un traul de fund tractat de două nave simultan, care tractează, fiecare, câte o parte a traulului. Deschiderea orizontală a traulului este menținută de distanța dintre cele două nave în timp ce acestea tractează unealta;

15. „traul pelagic” înseamnă un traul proiectat și echipat pentru a funcționa în ape de adâncime medie;

16. „beam-traul” înseamnă un traul deschis orizontal cu o traversă, o aripă ori un dispozitiv similar;

17. „traul cu impulsuri electrice” înseamnă un traul care utilizează curent electric pentru a captura resurse biologice marine;

18. „năvod danez” sau „năvod scoțian” înseamnă o unealtă de perimetru tractată, acționată de pe o navă prin intermediul a două frânghii lungi (frânghii de năvod) destinate să conducă peștele spre deschiderea năvodului. Unealtă alcătuită dintr-o plasă similară ca formă unui traul de fund;

19. „năvoade de plajă” înseamnă unelte de perimetru și năvoade tractate lansate de pe o navă și trase către țărm, fiind operate de la țărm sau de pe o navă amarată sau ancorată la țărm;

20. „unelte de perimetru” înseamnă plase cu care se prind pești prin înconjurarea atât din lateral, cât și de dedesubt. Acestea pot fi echipate sau nu cu un cablu de punguire;

21. „plasă-pungă” sau „plasă-inel” înseamnă orice unealtă de perimetru la care fundul plasei este strâns cu un cablu de punguire care trece printr-o serie de inele de-a lungul frânghiei greutăților, permițând plasei să culiseze și să fie închisă;

22. „drage” înseamnă unelte care fie sunt tractate activ de motorul principal al navei (drage tractate), fie sunt remorcate de un troliu motorizat de pe o navă ancorată (drage operate mecanic) pentru a captura bivalve, gasteropode sau bureți de mare și care sunt alcătuite dintr-un sac de plasă sau o vârșă metalică montată pe un cadru rigid sau pe o tijă de dimensiune și formă variabile, a căror parte inferioară poate fi prevăzută cu o lamă de dragare care poate fi rotundă, ascuțită sau dințată și care poate fi echipată sau nu cu sănii sau panouri de scufundare. Unele drage sunt echipate cu echipamente hidraulice (drage hidraulice). Dragele trase de mână sau de troliuri manuale în ape puțin adânci, cu sau fără o barcă pentru a prinde bivalve, gasteropode sau bureți de mare (drage operate manual), nu sunt considerate echipamente tractate în sensul prezentului regulament;

23. „plase fixe” înseamnă orice tip de setci, plase de încurcare sau setci cu sirec care sunt ancorate pe fundul mării pentru ca peștii să înoate în acestea și să se încurce sau să se prindă în plasă;

24. „setcă în derivă” înseamnă o plasă menținută la suprafața apei sau la o anumită adâncime cu ajutorul unor dispozitive plutitoare, care plutește liber purtată de curenți, fie independent, fie cu barca la care poate fi atașată. Plasa poate fi echipată cu dispozitive destinate să o stabilizeze sau să îi limiteze deriva;

25. „setcă ” înseamnă o plasă fixă alcătuită dintr-o singură bucată de plasă și ținută vertical în apă de flotoare și greutăți;

26. „plasă de încurcare ” înseamnă o plasă fixă care constă într-un perete de plasă montat astfel încât plasa să fie agățată pe frânghii pentru a crea o porțiune mai mare de plasă destinsă decât o setcă;

27. „setcă cu sirec” înseamnă o plasă fixă alcătuită din mai multe straturi de plasă, cu două straturi exterioare având dimensiuni mari ale ochiurilor și o plasă cu ochiuri mici inserată între acestea;

28. „setcă compusă” înseamnă orice setcă fixată de fund combinată cu o setcă cu sirec, care constituie partea inferioară;

29. „paragat” înseamnă o unealtă de pescuit alcătuită dintr-un fir principal cu o lungime variabilă, din care se ramifică șnururi prevăzute cu cârlige, la distanțe determinate de speciile vizate. Firul principal este ancorat fie pe orizontală de fundul mării ori în apropierea acestuia, fie pe verticală, sau poate fi lăsat să plutească în derivă la suprafață;

30. „vârșe și coșuri” înseamnă capcane sub formă de cuști sau coșuri prevăzute cu una sau mai multe intrări, concepute pentru a prinde crustacee, moluște sau pește, care sunt fixate pe fundul mării sau suspendate deasupra acestuia;

31. „petactar” înseamnă un singur fir de pescuit cu una sau mai multe momeli sau cârlige cu momeală;

32. „crucea Sfântului Andrei” înseamnă un dispozitiv de prindere care acționează ca o foarfecă pentru a recolta, de exemplu, moluște bivalve sau coral roșu de pe fundul mării;

33. „sac de traul” înseamnă partea cea mai din spate a traulului, având fie o formă cilindrică, cu aceeași circumferință peste tot sau cu o formă conică. Sacul poate fi alcătuit din unul sau mai multe panouri (bucăți de plasă) prinse unul de celălalt de-a lungul laturilor și poate include prelungitorul care este alcătuit din unul sau mai multe panouri situate chiar în fața sacului de traul propriu-zis;

34. „dimensiunea ochiului de plasă” înseamnă:

(i) pentru plasele cu noduri: distanța cea mai lungă dintre două noduri opuse ale aceluiași ochi de plasă atunci când acesta este complet întins;

(ii) pentru plasele fără noduri: distanța interioară dintre îmbinările opuse ale aceluiași ochi de plasă atunci când acesta este complet întins de-a lungul axei sale celei mai lungi posibile;

35. „ochi de plasă pătrat” înseamnă un ochi de plasă cu patru laturi format din două seturi de laturi paralele cu aceeași lungime nominală, dintre care unul este paralel cu axa longitudinală a plasei, iar celălalt este perpendicular pe aceasta;

36. „ochi de plasă rombic” înseamnă un ochi de plasă cu patru laturi de lungime egală la care cele două diagonale sunt perpendiculare, iar o diagonală este paralelă cu axa longitudinală a plasei;

37. „T90” înseamnă traule, năvoade daneze și unelte tractate similare, care au un sac de traul și o prelungire realizate din plasă cu ochiuri rombice înnodate rotită cu 90°, astfel încât direcția principală a firului este paralelă cu direcția de tractare;

38. „fereastră de ieșire Bacoma” înseamnă un panou de ieșire realizat dintr-o plasă cu ochiuri pătrate fără noduri, montată pe panoul superior al sacului de traul, a cărei margine inferioară se află la cel mult patru ochiuri de centura sacului;

39. „plasă tip sită” înseamnă o bucată de plasă atașată la întreaga circumferință a traulului pentru creveți în fața sacului de traul sau a prelungitorului, care se îngustează până la vârf, unde este prinsă la stratul de fund al traulului pentru creveți. În locul de îmbinare dintre plasa tip sită și sacul traulului se găsește un orificiu de ieșire, care permite speciilor sau indivizilor prea mari să treacă prin sită și să scape, în timp ce creveții pot să treacă prin sită și să ajungă în sacul traulului;

40. „adâncime de scufundare” înseamnă suma înălțimii ochiurilor (incluzând nodurile) ale unei plase ude și întinse perpendicular pe frânghia flotorilor;

41. „timp de scufundare” sau „timp de înmuiere” înseamnă perioada de la momentul în care unealta este pusă prima dată în apă până la momentul în care unealta este complet recuperată la bordul navei de pescuit;

42. „senzori de monitorizare a uneltelor” înseamnă senzorii electronici de la distanță care sunt amplasați pe unealta de pescuit pentru a monitoriza parametri-cheie de performanță, cum ar fi distanța dintre panourile traulelor sau volumul capturii;

43. „dispozitiv cu greutăți” înseamnă un dispozitiv cu cârlige cu momeală de care sunt prinse greutăți pentru a crește viteza de scufundare și, astfel, pentru a reduce timpul de expunere la păsările marine;

44. „dispozitiv acustic de intimidare” înseamnă dispozitive care vizează îndepărtarea speciilor precum mamiferele marine de uneltele de pescuit prin emiterea de semnale acustice;

45. „dispozitive pentru alungarea păsărilor” (denumite, de asemenea, „parâme tori”) înseamnă frânghiile cu banderole care sunt tractate de la un punct aflat la înălțime aproape de pupa navelor de pescuit în timp ce sunt lansate cârligele cu momeală, cu scopul de a speria păsările marine și a le ține la distanță de cârlige;

46. „repopulare directă” înseamnă activitatea de eliberare a specimenelor sălbatice vii din anumite specii selectate în ape care constituie habitatul lor natural, în scopul de a utiliza producția naturală a mediului acvatic pentru a crește numărul de exemplare disponibile pentru pescuit și/sau pentru a crește recrutarea naturală;

47. „transplantare” înseamnă procesul prin care o specie este transportată în mod intenționat și eliberată de către om în zone cu populații stabilite din specia respectivă;

48. „indicator de performanță în materie de selectivitate” înseamnă un instrument de referință pentru monitorizarea progreselor realizate de-a lungul timpului în direcția atingerii obiectivului PCP de reducere la minimum a capturilor nedorite;

49. „lansator de harpoane” înseamnă un lansator pneumatic sau mecanic operat manual care declanșează un harpon pentru pescuitul subacvatic;

50. „lungime de selectivitate optimă (Lopt)” este lungimea medie a capturii care, conform celor mai bune avize științifice, optimizează creșterea exemplarelor dintr-un stoc.







CAPITOLUL II

MĂSURI TEHNICE COMUNE







SECȚIUNEA 1

Unelte de pescuit și utilizări interzise

Articolul 7

Unelte de pescuit și metode interzise

(1) Este interzisă capturarea sau recoltarea speciilor marine prin următoarele metode:

(a) substanțe toxice, stupefiante sau corozive;

(b) curent electric, cu excepția utilizării traulului cu impulsuri electrice, care este permisă numai în conformitate cu dispozițiile specifice prevăzute în partea D din anexa V;

(c) explozivi;

(d) ciocane pneumatice sau alte instrumente percutante;

(e) dispozitive tractate pentru recoltarea de coral roșu sau a altor tipuri de corali sau de organisme similare coralilor;

(f) crucea Sfântului Andrei și dispozitive similare pentru recoltarea, în special, a coralului roșu sau a altor tipuri de corali sau de specii similare coralilor;

(g) orice tip de proiectil, cu excepția celor folosite pentru sacrificarea tonului aflat în cuști sau prins în capcană și a harpoanelor și lansatoarelor de harpoane utilizate în pescuitul recreativ fără plămân subacvatic, de la răsărit până la apus.

(2) În pofida articolului 2, prezentul articol se aplică navelor Uniunii în apele internaționale și în apele țărilor terțe, cu excepția cazului în care normele adoptate de organizații multilaterale de pescuit, în temeiul unor acorduri bilaterale sau multilaterale, sau de o țară terță, prevăd în mod specific altceva.







SECȚIUNEA 2

Restricții generale privind uneltele de pescuit și condițiile de utilizare a acestora

Articolul 8

Restricții generale privind utilizarea uneltelor tractate

(1) În sensul anexelor V-XI, dimensiunea ochiurilor unei unelte tractate, astfel cum figurează în anexele respective, înseamnă dimensiunea minimă a ochiurilor oricărei părți de sac de traul și a oricărui prelungitor aflat la bordul unei nave de pescuit și atașat sau atașabil la orice năvod tractat. Prezentul alineat nu se aplică în cazul plaselor utilizate pentru atașarea unor senzori de monitorizare a uneltei sau atunci când se utilizează în legătură cu dispozitivele de excludere a peștilor și a țestoaselor. Pentru a îmbunătăți selectivitatea în funcție de dimensiuni sau specii pentru speciile marine, se pot prevedea și alte derogări într-un act delegat adoptat în conformitate cu articolul 15.

(2) Alineatul (1) nu se aplică dragelor. Cu toate acestea, pe parcursul oricărei campanii de pescuit în timpul căreia la bord sunt transportate drage, se aplică următoarele dispoziții:

(a) se interzice transbordarea organismelor marine;

(b) în Marea Baltică, se interzice reținerea la bord sau debarcarea oricărei cantități de organisme marine, cu excepția cazului în care cel puțin 85 % din greutatea în viu a acestor organisme marine constă în moluște și/sau Furcellaria lumbricalis;

(c) în toate celelalte bazine maritime, cu excepția Mării Mediterane, în care se aplică articolul 13 din Regulamentul (CE) nr. 1967/2006, se interzice reținerea la bord sau debarcarea oricărei cantități de organisme marine, cu excepția cazului în care cel puțin 95 % din greutatea în viu acestor organisme marine constă în moluște bivalve, gasteropode și bureți de mare.

Literele (b) și (c) de la prezentul alineat nu se aplică pentru capturile neintenționate de specii care fac obiectul obligației de debarcare stabilite la articolul 15 din Regulamentul (UE) nr. 1380/2013. Astfel de capturi neintenționate se debarcă și se scad din cotele alocate.

(3) Ori de câte ori una sau mai multe nave de pescuit tractează mai multe plase simultan, fiecare plasă are aceeași dimensiune nominală a ochiului. Comisia este împuternicită să adopte acte delegate în temeiul articolului 15 și în conformitate cu articolul 29 prin derogare de la prezentul alineat, atunci când utilizarea mai multor plase care au dimensiuni diferite ale ochiurilor duce la beneficii pentru conservarea resurselor biologice marine care sunt cel puțin echivalente cu cele care derivă din metodele de pescuit existente.

(4) Este interzisă utilizarea oricărui dispozitiv care obstrucționează sau diminuează în fapt într-un alt mod dimensiunea ochiului de plasă al sacului de traul sau orice parte a unei unelte tractate, precum și transportarea la bord a oricărui dispozitiv care este conceput special în acest scop. Prezentul alineat nu exclude utilizarea dispozitivelor specifice folosite pentru a reduce uzura uneltelor tractate și pentru a le consolida, sau pentru a limita pierderea capturilor în partea din față a uneltelor tractate.

(5) Comisia poate adopta acte de punere în aplicare care stabilesc norme detaliate privind descrierea sacului de traul și a dispozitivelor menționate la alineatul (4). Respectivele acte de punere în aplicare se bazează pe cele mai bune avize științifice și tehnice disponibile și pot defini:

(a) restricții privind grosimea firului;

(b) restricții privind circumferința sacilor de traul;

(c) restricții privind utilizarea materialelor pentru plase;

(d) structura și montarea sacilor de traul;

(e) dispozitive permise pentru a reduce uzura; și

(f) dispozitive permise pentru a limita evadarea capturilor.

Respectivele acte de punere în aplicare se adoptă în conformitate cu procedura de examinare menționată la articolul 30 alineatul (2).

Articolul 9

Restricții generale privind utilizarea plaselor fixe și a setcilor în derivă

(1) Este interzisă deținerea la bord sau utilizarea uneia sau a mai multor setci în derivă a căror lungime individuală sau totală depășește 2,5 km.

(2) Este interzisă utilizarea setcilor în derivă pentru pescuitul speciilor enumerate în anexa III.

(3) În pofida dispozițiilor prevăzute la alineatul (1), este interzisă deținerea la bord sau utilizarea oricărei setci în derivă în Marea Baltică.

(4) Este interzisă utilizarea setcilor fixe de fund, a plaselor de încurcare și a setcilor cu sirec pentru capturarea următoarelor specii:

(a) ton alb (Thunnus alalunga);

(b) ton roșu (Thunnus thynnus);

(c) plătică de Atlantic (Brama brama);

(d) pește-spadă (Xiphias gladius);

(e) rechini care aparțin următoarelor specii sau familii: Hexanchus griseus; Cetorhinus maximus; toate speciile de Alopiidae; Carcharhinidae; Sphyrnidae; Isuridae; Lamnidae.

(5) Prin derogare de la alineatul (4), capturile accidentale din Marea Mediterană de maximum trei exemplare din speciile de rechin menționate la respectivul alineat pot fi reținute la bord sau debarcate, cu condiția să nu fie specii protejate în conformitate cu dreptul Uniunii.

(6) Este interzisă utilizarea oricăror setci fixate de fund, plase de încurcare și setci cu sirec în orice poziție în care adâncimea cartografiată este mai mare de 200 m.

(7) În pofida alineatului (6) de la prezentul articol:

(a) se aplică derogări specifice, astfel cum sunt prevăzute în anexa V partea C punctul 6.1, anexa VI partea C punctul 9.1 și anexa VII partea C punctul 4.1, în cazul în care adâncimea cartografiată este între 200 și 600 m;

(b) utilizarea de setci fixe de fund, de plase de încurcare și de setci cu sirec în orice poziție în care adâncimea cartografiată este mai mare de 200 m este permisă în Marea Mediterană.







SECȚIUNEA 3

Protejarea speciilor și habitatelor sensibile

Articolul 10

Specii interzise de pești și de crustacee

(1) Este interzisă capturarea, reținerea la bord, transbordarea sau debarcarea speciilor de pești sau de crustacee menționate în anexa IV la Directiva 92/43/CEE, cu excepția cazului în care se acordă derogări în temeiul articolului 16 din directivă.

(2) În plus față de speciile menționate la alineatul (1), se interzice navelor Uniunii pescuitul, reținerea la bord, transbordarea, debarcarea, depozitarea, vânzarea, expunerea sau oferirea spre vânzare a speciilor enumerate în anexa I sau a celor interzise la pescuit în temeiul altor acte juridice ale Uniunii.

(3) Atunci când sunt capturate accidental, speciile menționate la alineatele (1) și (2) sunt eliberate imediat înapoi în mare nevătămate, cu excepția scopului de a permite cercetarea științifică asupra exemplarelor ucise accidental, în conformitate cu dreptul aplicabil al Uniunii.

(4) Comisia este împuternicită să adopte acte delegate în conformitate cu articolul 29 pentru a modifica lista prevăzută în anexa I, în cazul în care cele mai bune avize științifice disponibile indică faptul că este necesară o modificare a respectivei liste.

(5) Măsurile adoptate în temeiul alineatului (4) de la prezentul articol au ca scop atingerea obiectivului stabilit la articolul 4 alineatul (1) litera (b) și pot ține cont de acordurile internaționale privind protecția speciilor sensibile.

Articolul 11

Capturi de mamifere marine, păsări marine și reptile marine

(1) Este interzisă capturarea, reținerea la bord, transbordarea sau debarcarea mamiferelor marine sau a reptilelor marine menționate în anexele II și IV la Directiva 92/43/CEE și a speciilor de păsări marine vizate de Directiva 2009/147/CE.

(2) Atunci când sunt capturate, exemplarele din speciile menționate la alineatul (1) sunt eliberate imediat nevătămate.

(3) În pofida alineatelor (1) și (2), reținerea la bord, transbordarea sau debarcarea unor exemplare din speciile marine menționate la alineatul (1) care au fost capturate accidental este permisă în măsura în care activitatea respectivă este necesară pentru a asigura asistența pentru recuperarea animalelor și pentru a permite cercetarea științifică asupra exemplarelor ucise accidental, cu condiția ca autoritățile naționale competente să fi fost informate în mod corespunzător în prealabil, cât mai curând posibil după capturare și în conformitate cu dreptul Uniunii aplicabil.

(4) Pe baza celor mai bune avize științifice disponibile, un stat membru poate institui, pentru navele aflate sub pavilionul său, măsuri de atenuare sau restricții cu privire la utilizarea anumitor unelte. Astfel de măsuri reduc la minimum și, dacă este posibil, elimină capturile din speciile menționate la alineatul (1) de la prezentul articol și sunt compatibile cu obiectivele stabilite la articolul 2 din Regulamentul (UE) nr. 1380/2013 și cel puțin la fel de severe ca măsurile tehnice aplicabile prevăzute în dreptul Uniunii.

(5) Măsurile adoptate în temeiul alineatului (4) de la prezentul articol au drept scop atingerea obiectivului stabilit la articolul 4 alineatul (1) litera (b). În scop de control, statele membre comunică celorlalte state membre în cauză dispozițiile adoptate în conformitate cu alineatul (4) de la prezentul articol. De asemenea, acestea pun la dispoziția publicului informațiile corespunzătoare disponibile privind aceste măsuri.

Articolul 12

Protecția habitatelor sensibile, inclusiv a ecosistemelor marine vulnerabile

(1) Se interzice utilizarea uneltelor de pescuit prevăzute în anexa II în zonele relevante prevăzute în anexa respectivă.

(2) În cazul în care cele mai bune avize științifice disponibile recomandă o modificare a listei zonelor din anexa II, Comisia este împuternicită să adopte acte delegate în conformitate cu articolul 29 din prezentul regulament și, în conformitate cu procedura prevăzută la articolul 11 alineatele (2) și (3) din Regulamentul (UE) nr. 1380/2013, să modifice anexa II în consecință. La adoptarea unor astfel de modificări, Comisia acordă o atenție deosebită atenuării efectelor negative ale deplasării activității de pescuit către alte zone sensibile.

(3) În cazul în care habitatele menționate la alineatul (1), sau alte habitate sensibile, inclusiv ecosistemele marine vulnerabile, se găsesc în ape aflate sub suveranitatea sau jurisdicția unui stat membru, statul membru respectiv poate stabili zone închise sau alte măsuri de conservare pentru a proteja habitatele respective, în conformitate cu procedura prevăzută la articolul 11 din Regulamentul (UE) nr. 1380/2013. Astfel de măsuri sunt compatibile cu obiectivele prevăzute la articolul 2 din Regulamentul (UE) nr. 1380/2013 și cel puțin la fel de severe ca măsurile prevăzute în dreptul Uniunii.

(4) Măsurile adoptate în temeiul alineatelor (2) și (3) de la prezentul articol au ca scop atingerea obiectivului stabilit la articolul 4 alineatul (1) litera (c).







SECȚIUNEA 4

Dimensiuni minime de referință pentru conservare

Articolul 13

Dimensiuni minime de referință pentru conservare

(1) Dimensiunile minime de referință pentru conservare ale speciilor marine menționate în partea A din anexele V-X la prezentul regulament se aplică cu scopul:

(a) de a asigura protejarea puietului de specii marine în temeiul articolului 15 alineatele (11) și (12) din Regulamentul (UE) nr. 1380/2013;

(b) de a stabili zone de refacere a stocurilor de pește în temeiul articolului 8 din Regulamentul (UE) nr. 1380/2013;

(c) de a constitui dimensiuni minime de comercializare în temeiul articolului 47 alineatul (2) din Regulamentul (UE) nr. 1379/2013 al Parlamentului European și al Consiliului ( 6 ).

(2) Dimensiunea unei specii marine se stabilește în conformitate cu anexa IV.

(3) În cazul în care sunt prevăzute mai multe metode de măsurare a dimensiunii unei specii marine, exemplarul nu este considerat a fi sub dimensiunea minimă de referință pentru conservare dacă dimensiunea măsurată prin oricare dintre metodele menționate este egală cu dimensiunea minimă de referință pentru conservare sau mai mare decât aceasta.

(4) Homarii, racii și langustele, moluștele bivalve și gasteropodele care aparțin oricăreia dintre speciile pentru care în anexele V, VI sau VII sunt stabilite dimensiuni minime de referință pentru conservare pot fi reținute la bord doar întregi și pot fi debarcate doar întregi.







SECȚIUNEA 5

Măsuri de reducere a aruncării capturilor înapoi în mare

Articolul 14

Proiecte-pilot pentru evitarea capturilor nedorite

(1) Fără a aduce atingere articolului 14 din Regulamentul (UE) nr. 1380/2013, statele membre pot desfășura proiecte-pilot cu scopul de a explora metode pentru evitarea, reducerea la minimum și eliminarea capturilor nedorite. Aceste proiecte-pilot iau în considerare opiniile consiliilor consultative relevante și se bazează pe cele mai bune avize științifice disponibile.

(2) În cazul în care rezultatele respectivelor studii-pilot sau alte avize științifice indică un volum semnificativ al capturilor nedorite, statele membre în cauză se străduiesc să stabilească măsuri tehnice pentru reducerea acestor capturi nedorite, în conformitate cu articolul 19 din Regulamentul (UE) nr. 1380/2013.







CAPITOLUL III

REGIONALIZARE

Articolul 15

Măsuri tehnice regionale

(1) Măsurile tehnice stabilite la nivel regional sunt enunțate în următoarele anexe:

(a) în anexa V, pentru Marea Nordului;

(b) în anexa VI, pentru apele de nord-vest;

(c) în anexa VII, pentru apele de sud-vest;

(d) în anexa VIII, pentru Marea Baltică;

(e) în anexa IX, pentru Marea Mediterană;

(f) în anexa X, pentru Marea Neagră;

(g) în anexa XI, pentru apele Uniunii din Oceanul Indian și din Oceanul Atlantic de Vest;

(h) în anexa XIII, pentru speciile sensibile.

(2) Pentru a se ține seama de particularitățile regionale ale activităților de pescuit relevante, Comisia este împuternicită să adopte acte delegate în conformitate cu articolul 29 din prezentul regulament și cu articolul 18 din Regulamentul (UE) nr. 1380/2013, cu scopul de a modifica, a completa, a abroga măsurile tehnice stabilite în anexele menționate la alineatul (1) de la prezentul articol sau a deroga de la acestea, inclusiv la punerea în aplicare a obligației de debarcare în contextul articolului 15 alineatele (5) și (6) din Regulamentul (UE) nr. 1380/2013. Comisia adoptă astfel de acte delegate pe baza unei recomandări comune prezentate în conformitate cu articolul 18 din Regulamentul (UE) nr. 1380/2013 și în conformitate cu articolele relevante de la capitolul III din prezentul regulament.

(3) În scopul adoptării acestor acte delegate, statele membre care au un interes direct de gestionare pot trimite recomandări comune în conformitate cu articolul 18 alineatul (1) din Regulamentul (UE) nr. 1380/2013 pentru prima dată cel târziu în termen de 24 de luni și, ulterior, la 18 luni, de la fiecare transmitere a raportului menționat la articolul 31 alineatul (1) din prezentul regulament. Ele pot, de asemenea, trimite astfel de recomandări atunci când consideră necesar.

(4) Măsurile tehnice adoptate în temeiul alineatului (2) de la prezentul articol:

(a) vizează atingerea obiectivelor și a țintelor stabilite la articolele 3 și 4 din prezentul regulament;

(b) au scopul de a îndeplini obiectivele și respectă condițiile prevăzute în alte acte relevante ale Uniunii adoptate în domeniul PCP, în special în planurile multianuale menționate la articolele 9 și 10 din Regulamentul (UE) nr. 1380/2013;

(c) se ghidează după principiile bunei guvernanțe stabilite la articolul 3 din Regulamentul (UE) nr. 1380/2013;

(d) ca cerință minimă, aduc, pentru conservarea resurselor biologice marine, beneficii care să fie cel puțin echivalente cu măsurile menționate la alineatul (1), în special din punctul de vedere al modelelor de exploatare și al nivelului de protecție oferit pentru speciile și habitatele sensibile. Impactul potențial al activităților de pescuit asupra ecosistemului marin se ia și el în considerare.

(5) Aplicarea condițiilor legate de specificațiile privind dimensiunea ochiului de plasă prevăzute la articolul 27 și în partea B din anexele V-XI nu conduce la o deteriorare a standardelor de selectivitate, în special în ceea ce privește o creștere a capturilor de puiet, existentă la 14 august 2019, și urmărește îndeplinirea obiectivelor și a țintelor stabilite la articolele 3 și 4.

(6) În recomandările comune transmise în scopul adoptării măsurilor menționate la alineatul (2), statele membre furnizează dovezi științifice care să susțină adoptarea măsurilor respective.

(7) Comisia poate solicita CSTEP să evalueze recomandările comune menționate la alineatul (2).

Articolul 16

Selectivitatea uneltelor de pescuit din punctul de vedere al speciilor și al dimensiunilor

O recomandare comună prezentată în scopul adoptării măsurilor menționate la articolul 15 alineatul (2) în legătură cu caracteristicile de selectivitate ale uneltelor în ceea ce privește dimensiunile și speciile furnizează dovezi științifice care să demonstreze că măsurile respective au ca rezultat caracteristici de selectivitate pentru anumite specii sau o combinație de specii care sunt cel puțin echivalente cu caracteristicile de selectivitate ale uneltelor menționate în partea B din anexele V-X și în partea A din anexa XI.

Articolul 17

Zone închise sau cu restricții pentru protejarea concentrărilor de puiet sau de populații aflate în perioada de reproducere

O recomandare comună prezentată în scopul adoptării măsurilor menționate la articolul 15 alineatul (2) în legătură cu partea C din anexele V-VIII și X și cu partea B din anexa XI sau al stabilirii de noi zone închise sau cu restricții include următoarele elemente în ceea ce privește astfel de zone închise sau cu restricții:

(a) obiectivul închiderii;

(b) amploarea geografică și durata închiderii;

(c) restricții privind unelte specifice; și

(d) măsuri de control și de monitorizare.

Articolul 18

Dimensiuni minime de referință pentru conservare

O recomandare comună prezentată în scopul adoptării măsurilor menționate la articolul 15 alineatul (2) în legătură cu partea A din anexele V-X respectă obiectivul de asigurare a protecției puietului de specii marine.

Articolul 19

Dispoziții privind închiderile în timp real și privind schimbarea zonei de pescuit

(1) O recomandare comună prezentată în scopul adoptării măsurilor menționate la articolul 15 alineatul (2) în legătură cu crearea de închideri în timp real cu scopul de a asigura protecția speciilor sensibile sau a concentrărilor de puiet sau de specii de pești aflați în perioada de reproducere sau de specii de crustacee aflate în perioada de reproducere include următoarele elemente:

(a) amploarea geografică și durata închiderilor;

(b) speciile și pragul care declanșează închiderea;

(c) utilizarea unor unelte foarte selective, pentru a permite accesul în zone altfel închise; și

(d) măsuri de control și de monitorizare.

(2) O recomandare comună prezentată în scopul adoptării măsurilor menționate la articolul 15 alineatul (2), în legătură cu adoptarea de dispoziții privind schimbarea zonei de pescuit include:

(a) speciile și pragul care declanșează obligativitatea schimbării;

(b) distanța la care o navă urmează să se deplaseze față de poziția sa anterioară de pescuit.

Articolul 20

Unelte de pescuit inovatoare

(1) O recomandare comună prezentată în scopul adoptării măsurilor menționate la articolul 15 alineatul (2) în legătură cu utilizarea de unelte de pescuit inovatoare, în cadrul unui bazin maritim specific, conține o evaluare a impactului posibil al utilizării unor astfel de unelte asupra speciilor vizate și asupra speciilor și habitatelor sensibile. Statele membre în cauză colectează datele adecvate necesare pentru această evaluare.

(2) Utilizarea unor unelte de pescuit inovatoare nu este permisă în cazul în care evaluările menționate la alineatul (1) indică faptul că utilizarea lor va conduce la un impact negativ semnificativ asupra habitatelor sensibile și a speciilor nevizate.

Articolul 21

Măsuri de conservare a naturii

O recomandare comună prezentată în scopul adoptării măsurilor menționate la articolul 15 alineatul (2), în legătură cu protejarea speciilor și habitatelor sensibile, poate, în special:

(a) să elaboreze liste cu speciile și habitatele sensibile cele mai expuse riscului ca urmare a activităților de pescuit în regiunea relevantă, pe baza celor mai bune avize științifice disponibile;

(b) să specifice utilizarea unor măsuri suplimentare sau alternative celor menționate în anexa XIII pentru a reduce la minimum capturile accidentale din speciile menționate la articolul 11;

(c) să ofere informații cu privire la eficacitatea măsurilor de atenuare existente și a măsurilor de monitorizare;

(d) să stabilească măsuri de reducere la minimum a impactului uneltelor de pescuit asupra habitatelor sensibile;

(e) să stabilească restricții privind exploatarea unor anumite unelte sau să introducă o interdicție totală privind utilizarea anumitor unelte de pescuit într-o zonă în care astfel de unelte reprezintă o amenințare pentru starea de conservare a speciilor din zona respectivă menționate la articolele 10 și 11 sau pentru alte habitate sensibile.

Articolul 22

Măsuri regionale în cadrul planurilor temporare de aruncare a capturilor înapoi în mare

(1) Atunci când statele membre prezintă recomandări comune pentru stabilirea unor măsuri tehnice în cadrul planurilor temporare de aruncare a capturilor înapoi în mare menționate la articolul 15 alineatul (6) din Regulamentul (UE) nr. 1380/2013, respectivele recomandări pot conține, printre altele, următoarele elemente:

(a) specificații privind uneltele de pescuit și norme de utilizare a acestora;

(b) specificații privind modificările uneltelor de pescuit sau utilizarea de dispozitive de selecție pentru îmbunătățirea selectivității din punctul de vedere al dimensiunii sau al speciilor;

(c) restricții sau interdicții privind utilizarea anumitor unelte și privind activitățile de pescuit în anumite zone sau în anumite perioade;

(d) dimensiunile minime de referință pentru conservare;

(e) derogări adoptate în temeiul articolului 15 alineatul (4) din Regulamentul (UE) nr. 1380/2013.

(2) Măsurile menționate la alineatul (1) de la prezentul articol au ca scop atingerea obiectivelor prevăzute la articolul 3 și, în special, protejarea concentrărilor de puiet sau a concentrărilor de specii de pești aflați în perioada de reproducere sau a speciilor de crustacee aflate în perioada de reproducere.

Articolul 23

Proiecte-pilot privind documentarea completă a capturilor și a capturilor aruncate înapoi în mare

(1) Comisia este împuternicită să adopte acte delegate în conformitate cu articolul 29 din prezentul regulament și cu articolul 18 din Regulamentul (UE) nr. 1380/2013, pentru completarea prezentului regulament prin definirea unor proiecte-pilot care să elaboreze un sistem de documentare completă a capturilor și a capturilor aruncate înapoi în mare, pe baza unor obiective și ținte măsurabile, în scopul unei gestionări bazate pe rezultate a activităților de pescuit.

(2) Proiectele-pilot menționate la alineatul (1) pot deroga de la măsurile stabilite în partea B din anexele V-XI pentru o anumită zonă și pentru o perioadă de maximum un an, cu condiția să se poată demonstra că astfel de proiecte-pilot contribuie la realizarea obiectivelor și țintelor stabilite la articolele 3 și 4 și, în special, că vizează îmbunătățirea selectivității uneltelor de pescuit sau a practicii în cauză sau reducerea într-un alt mod a impactul acestora asupra mediului. Această perioadă de un an poate fi prelungită cu un an suplimentar, în aceleași condiții. Proiectul-pilot este limitat la maximum 5 % dintre navele de pescuit din respectivul métier pentru fiecare stat membru.

(3) Atunci când statele membre prezintă recomandări comune pentru stabilirea proiectelor-pilot menționate la alineatul (1), acestea furnizează dovezi științifice care să susțină adoptarea recomandărilor. CSTEP evaluează aceste recomandări comune și face publică evaluarea respectivă. În termen de șase luni de la încheierea proiectului, statele membre prezintă Comisiei un raport care prezintă rezultatele, inclusiv o evaluare detaliată a modificărilor în materie de selectivitate și a altor efecte asupra mediului.

(4) CSTEP evaluează raportul menționat la alineatul (3). În cazul unei evaluări pozitive a contribuției noilor unelte sau a noii practici la obiectivul menționat la alineatul (2), Comisia poate face o propunere în conformitate cu TFUE pentru a permite folosirea generalizată a uneltelor sau a practicii respective. Evaluarea CSTEP este făcută publică.

(5) Comisia este împuternicită să adopte acte delegate în conformitate cu articolul 29 pentru completarea prezentului regulament prin definirea specificațiilor tehnice ale sistemului de documentare completă a capturilor și a capturilor aruncate înapoi în mare menționat la alineatul (1) de la prezentul articol.

Articolul 24

Acte de punere în aplicare

(1) Comisia poate adopta acte de punere în aplicare pentru a stabili:

(a) specificații ale dispozitivelor de selecție montate pe uneltele prevăzute în partea B din anexele V-IX;

(b) norme detaliate referitoare la specificațiile uneltelor de pescuit prezentate în partea D din anexa V în ceea ce privește restricțiile aplicabile construcției uneltelor și măsurile de control și monitorizare care trebuie adoptate de statul membru de pavilion;

(c) norme detaliate privind măsurile de control și monitorizare care trebuie adoptate de statul membru de pavilion atunci când se utilizează uneltele menționate în anexa V partea C punctul 6, anexa VI partea C punctul 9 și anexa VII partea C punctul 4;

(d) norme detaliate privind măsurile de control și monitorizare care trebuie adoptate pentru zonele închise sau cu restricții descrise în anexa V partea C punctul 2 și în anexa VI partea C punctele 6 și 7;

(e) norme detaliate privind caracteristicile legate de semnal și de implementare ale dispozitivelor acustice de intimidare menționate în anexa XIII partea A;

(f) norme detaliate privind proiectarea și utilizarea dispozitivelor pentru alungarea păsărilor și a dispozitivelor cu greutăți menționate în anexa XIII partea B;

(g) norme detaliate referitoare la specificațiile dispozitivelor de excludere a țestoaselor menționate la anexa XIII partea C.

(2) Actele de punere în aplicare menționate la alineatul (1) se adoptă în conformitate cu articolul 30 alineatul (2).







CAPITOLUL IV

CERCETAREA ȘTIINȚIFICĂ, REPOPULAREA DIRECTĂ ȘI TRANSPLANTAREA

Articolul 25

Cercetarea științifică

(1) Măsurile tehnice prevăzute în prezentul regulament nu se aplică operațiunilor de pescuit desfășurate în scopul cercetării științifice, sub rezerva următoarelor condiții:

(a) operațiunile de pescuit trebuie efectuate cu permisiunea și sub autoritatea statului membru de pavilion;

(b) Comisia și statul membru care deține suveranitatea sau jurisdicția asupra apelor în care au loc operațiunile de pescuit („statul membru de coastă”) trebuie informate cu cel puțin două săptămâni înainte cu privire la intenția de a efectua astfel de operațiuni de pescuit, oferindu-li-se detalii privind navele implicate și cercetările științifice care urmează să fie efectuate;

(c) nava sau navele care desfășoară operațiunile de pescuit trebuie să dețină o autorizație de pescuit valabilă în conformitate cu articolul 7 din Regulamentul (CE) nr. 1224/2009;

(d) în cazul în care statul membru de coastă solicită acest lucru statului membru de pavilion, comandantul navei este obligat să ia la bord un observator din statul membru de coastă în timpul operațiunilor de pescuit, cu excepția cazului în care acest lucru nu este posibil din motive de securitate;

(e) operațiunile de pescuit desfășurate de nave comerciale în scopul cercetării științifice sunt limitate în timp. Atunci când operațiunile de pescuit desfășurate de nave comerciale în scopul cercetării științifice implică mai mult de șase nave comerciale, Comisia este informată de către statul membru de pavilion cu cel puțin trei luni înainte și solicită, dacă este cazul, avizul CSTEP, solicitându-i să confirme dacă respectivul nivel de participare se justifică din rațiuni științifice; dacă nivelul de participare nu este considerat justificat în baza avizului CSTEP, statul membru în cauză modifică în consecință condițiile cercetării științifice;

(f) în cazul traulelor cu impulsuri electrice, navele care desfășoară cercetări științifice trebuie să urmeze un protocol științific specific, ca parte a unui plan de cercetare științifică ce a fost evaluat sau validat de ICES sau de CSTEP, precum și un sistem de monitorizare, control și evaluare.

(2) Speciile marine capturate în scopul menționat la alineatul (1) de la prezentul articol pot fi vândute, depozitate, expuse sau oferite spre vânzare, cu condiția să fie scăzute din cotele alocate prevăzute la articolul 33 alineatul (6) din Regulamentul (CE) nr. 1224/2009, după caz, și:

(a) să respecte dimensiunile minime de referință pentru conservare stabilite în anexele IV-X la prezentul regulament; sau

(b) să fie vândute pentru alte scopuri decât consumul uman direct.

Articolul 26

Repopulare directă și transplantare

(1) Măsurile tehnice prevăzute în prezentul regulament nu se aplică operațiunilor de pescuit desfășurate exclusiv în scopul repopulării directe sau al transplantării speciilor marine, cu condiția ca aceste operațiuni să fie efectuate cu permisiunea și sub autoritatea statului membru sau a statelor membre care au un interes direct de gestionare.

(2) În cazul în care repopularea directă sau transplantarea se desfășoară în apele altui stat membru sau ale altor state membre, Comisia și toate statele membre în cauză sunt informate, cu cel puțin 20 de zile calendaristice înainte, asupra intenției de a desfășura astfel de operațiuni de pescuit.







CAPITOLUL V

CONDIȚII LEGATE DE SPECIFICAȚIILE PRIVIND DIMENSIUNEA OCHIULUI DE PLASĂ

Articolul 27

Condiții legate de specificațiile privind dimensiunea ochiului de plasă

(1) Procentajele de capturi menționate în anexele V-VIII înseamnă procentajul maxim de specii permis astfel încât să se califice pentru dimensiunile specifice ale ochiurilor de plasă stabilite în respectivele anexe. Aceste procentaje nu aduc atingere obligației de debarcare a capturilor de la articolul 15 din Regulamentul (UE) nr. 1380/2013.

(2) Procentajele de captură se calculează ca proporția în greutate în viu a tuturor resurselor biologice marine debarcate după fiecare campanie de pescuit.

(3) Procentajele de capturi menționate la alineatul (2) se pot calcula pe baza uneia sau mai multor mostre reprezentative.

(4) În sensul prezentului articol, greutatea echivalentă a langustinei întregi se obține înmulțind cu trei greutatea cozilor langustinei.

(5) Statele membre pot emite autorizații de pescuit în conformitate cu articolul 7 din Regulamentul (CE) nr. 1224/2009 pentru navele aflate sub pavilionul lor atunci când acestea desfășoară activități de pescuit care utilizează ochiurile de dimensiuni specifice prevăzute în anexele V-XI. Aceste autorizații se pot suspenda sau retrage în cazul în care se constată că o navă nu a respectat procentajele de captură definite prevăzute în anexele V-VIII.

(6) Prezentul articol nu aduce atingere Regulamentului (CE) nr. 1224/2009.

(7) Comisia este împuternicită să adopte acte delegate în temeiul articolului 15 și în conformitate cu articolul 29 pentru a defini în detaliu termenul „pescuit dirijat” pentru speciile relevante din partea B a anexelor V-X și din partea A a anexei XI. În acest scop, statele membre care au un interes direct de gestionare în activitățile de pescuit în cauză trimit eventualele recomandări comune pentru prima dată cel târziu la 15 august 2020.







CAPITOLUL VI

MĂSURI TEHNICE ÎN ZONA DE REGLEMENTARE A CPANE

Articolul 28

Măsuri tehnice în zona de reglementare a CPANE

Măsurile tehnice aplicabile în zona de reglementare a CPANE se stabilesc în anexa XII.







CAPITOLUL VII

DISPOZIȚII PROCEDURALE

Articolul 29

Exercitarea delegării de competențe

(1) Competența de a adopta acte delegate este conferită Comisiei în condițiile prevăzute la prezentul articol.

(2) Competența de a adopta acte delegate menționată la articolul 2 alineatul (2), articolul 8 alineatul (3), articolul 10 alineatul (4), articolul 12 alineatul (2), articolul 15 alineatul (2), articolul 23 alineatele (1) și (5), articolul 27 alineatul (7) și articolul 31 alineatul (4) se conferă Comisiei pentru o perioadă de cinci ani de la 14 august 2019. Comisia întocmește un raport privind delegarea de competențe cel târziu cu nouă luni înainte de încheierea perioadei de cinci ani. Delegarea de competențe se prelungește tacit cu perioade de timp identice, cu excepția cazului în care Parlamentul European sau Consiliul se opune prelungirii respective cel târziu cu trei luni înainte de încheierea fiecărei perioade.

(3) Delegarea de competențe menționată la articolul 2 alineatul (2), articolul 8 alineatul (3), articolul 10 alineatul (4), articolul 12 alineatul (2), articolul 15 alineatul (2), articolul 23 alineatele (1) și (5), articolul 27 alineatul (7) și articolul 31 alineatul (4) poate fi revocată în orice moment de Parlamentul European sau de Consiliu. O decizie de revocare pune capăt competenței delegate precizate în decizia respectivă. Decizia produce efecte începând din ziua următoare publicării în Jurnalul Oficial al Uniunii Europene sau de la o dată ulterioară precizată în decizie. Decizia nu afectează validitatea actelor delegate care sunt deja în vigoare.

(4) Înainte de adoptarea unui act delegat, Comisia îi consultă pe experții desemnați de fiecare stat membru în conformitate cu principiile prevăzute în Acordul interinstituțional din 13 aprilie 2016 privind o mai bună legiferare.

(5) De îndată ce adoptă un act delegat, Comisia îl notifică simultan Parlamentului European și Consiliului.

(6) Un act delegat adoptat în temeiul articolului 2 alineatul (2), al articolului 8 alineatul (3), articolul 10 alineatul (4), articolul 12 alineatul (2), articolul 15 alineatul (2), articolul 23 alineatele (1) și (5), articolul 27 alineatul (7)și articolul 31 alineatul (4) intră în vigoare numai în cazul în care nici Parlamentul European și nici Consiliul nu au formulat obiecțiuni în termen de două luni de la notificarea acestuia către Parlamentul European și Consiliu sau în cazul în care, înaintea expirării termenului respectiv, Parlamentul European și Consiliul au informat Comisia că nu vor formula obiecțiuni. Termenul în cauză se prelungește cu două luni la inițiativa Parlamentului European sau a Consiliului.

Articolul 30

Procedura comitetului

(1) Comisia este asistată de Comitetul pentru pescuit și acvacultură instituit în temeiul articolului 47 din Regulamentul (UE) nr. 1380/2013. Respectivul comitet reprezintă un comitet în înțelesul Regulamentului (UE) nr. 182/2011.

(2) Atunci când se face trimitere la prezentul alineat, se aplică articolul 5 din Regulamentul (UE) nr. 182/2011.







CAPITOLUL VIII

DISPOZIȚII FINALE

Articolul 31

Evaluare și raportare

(1) Până la 31 decembrie 2020 și, ulterior, o dată la trei ani, pe baza informațiilor furnizate de statele membre și de consiliile consultative competente și în urma evaluării de către CSTEP, Comisia prezintă un raport Parlamentului European și Consiliului cu privire la punerea în aplicare a prezentului regulament. Raportul respectiv evaluează amploarea contribuției măsurilor tehnice, atât la nivel regional, cât și la nivelul Uniunii, la îndeplinirea obiectivelor stabilite la articolul 3 și la atingerea țintelor stabilite la articolul 4. Raportul face, de asemenea, trimitere la avizele ICES privind progresele înregistrate sau impactul utilizării de unelte inovatoare. Raportul trage concluzii cu privire la beneficiile sau efectele negative asupra ecosistemelor marine, habitatelor sensibile și selectivității.

(2) Raportul menționat la alineatul (1) de la prezentul articol conține, printre altele, o evaluare a contribuției măsurilor tehnice la optimizarea modelelor de exploatare, după cum se prevede la articolul 3 alineatul (2) litera (a). În acest scop, raportul poate include, printre altele, drept indicator de performanță în materie de selectivitate pentru stocurile care constituie indicatori-cheie pentru speciile enumerate în anexa XIV, lungimea de selectivitate optimă (Lopt) în raport cu lungimea medie a peștilor capturați pentru fiecare an care face obiectul raportului.

(3) Pe baza raportului, în cazul în care, la nivel regional, există dovezi că obiectivele și țintele nu au fost atinse, statele membre din regiunea respectivă prezintă, în termen de douăsprezece luni de la prezentarea raportului menționat la alineatul (1), un plan de stabilire a acțiunilor care trebuie întreprinse pentru a se contribui la atingerea respectivelor obiective și ținte.

(4) De asemenea, pe baza raportului, Comisia poate propune Parlamentului European și Consiliului orice modificări necesare la prezentul regulament. Comisia este împuternicită să adopte acte delegate în temeiul articolului 15 și în conformitate cu articolul 29 pentru a modifica lista speciilor stabilită în anexa XIV.

Articolul 32

Modificări la Regulamentul (CE) nr. 1967/2006

Regulamentul (CE) nr. 1967/2006 se modifică după cum urmează:

(a) articolele 3, 8-12, 14, 15, 16 și 25 se elimină;

(b) anexele II, III și IV se elimină.

Trimiterile la articolele și anexele eliminate se interpretează ca trimiteri la prevederile relevante din prezentul regulament.

Articolul 33

Modificări la Regulamentul (CE) nr. 1224/2009

La capitolul IV din Regulamentul (CE) nr. 1224/2009, titlul IV se modifică după cum urmează:

(a) secțiunea 3 se elimină;

(b) se adaugă următoarea secțiune:

„Secțiunea 4

Prelucrarea la bord și pescuitul pelagic

Articolul 54a

Prelucrarea la bord

(1) Se interzice desfășurarea la bordul unei nave de pescuit a oricărei operațiuni fizice sau chimice de prelucrare a peștelui în vederea obținerii făinii de pește, a uleiului de pește sau a produselor similare, precum și transbordarea capturilor de pește în astfel de scopuri.

(2) Alineatul (1) nu se aplică:

(a) prelucrării sau transbordării organelor; sau

(b) producției de surimi la bordul unei nave de pescuit.

Articolul 54b

Restricții aplicabile navelor de pescuit pelagic privind manipularea și descărcarea capturii

(1) Spațiul maxim între barele separatorului de apă de la bordul navelor de pescuit pelagic care vizează macrou, hering și stavrid în zona Convenției CPANE, astfel cum este definită la articolul 3 alineatul (2) din Regulamentul (UE) nr. 1236/2010, este de 10 mm.

Barele se fixează prin sudare. În cazul în care se utilizează găuri în loc de bare în separatorul de apă, diametrul maxim al acestora nu depășește 10 mm. Găurile din jgheaburile situate în fața separatorului de apă nu depășesc 15 mm în diametru.

(2) Se interzice navelor de pescuit pelagic care operează în zona Convenției CPANE să descarce pește sub linia de plutire a navei de la rezervoarele tampon sau rezervoarele cu apă de mare refrigerată (RSW).

(3) Desenele instalațiilor pentru manipularea și descărcarea capturii ale navelor de pescuit pelagic care vizează macrou, hering și stavrid în zona Convenției CPANE, certificate de către autoritățile competente ale statelor membre de pavilion, precum și orice modificare adusă acestora sunt trimise de către comandantul navei autorităților competente în domeniul pescuitului din statul membru de pavilion. Autoritățile competente din statul membru de pavilion al navelor efectuează verificări periodice privind precizia desenelor înaintate. La bordul navei există în orice moment copii ale acestor desene.

Articolul 54c

Restricții privind utilizarea aparatelor automate de sortare

(1) Este interzisă deținerea la bordul unei nave de pescuit sau utilizarea de către aceasta a aparatelor capabile să sorteze în mod automat, după dimensiuni sau sex, hering, macrou sau stavrid.

(2) Cu toate acestea, se permite deținerea și utilizarea unor astfel de aparate atunci când:

(a) nava nu deține sau nu utilizează simultan la bord fie unelte tractate cu dimensiuni ale ochiului de plasă mai mici de 70 mm, fie una sau mai multe plase-pungă sau unelte de pescuit similare; sau

(b) întreaga captură care poate fi reținută în mod legal la bord:

(i) este depozitată în stare congelată;

(ii) peștele sortat este congelat imediat după sortare și nicio cantitate de pește sortat nu este returnată în mare; și

(iii) aparatul este instalat și amplasat pe navă astfel încât să fie asigurată congelarea imediată și să nu se permită returnarea în mare a organismelor marine.

(3) Prin derogare de la alineatele (1) și (2) de la prezentul articol, orice navă autorizată să pescuiască în Marea Baltică sau în Strâmtorile Belts sau Sound poate să dețină aparate automate de sortare în Kattegat, cu condiția să i se fi eliberat o autorizație de pescuit în conformitate cu articolul 7. Autorizația de pescuit definește speciile, zonele, perioadele și orice alte condiții necesare privind utilizarea și deținerea la bord a utilajelor de sortare.

(4) Prezentul articol nu se aplică în Marea Baltică.”

Articolul 34

Modificare la Regulamentul (UE) nr. 1380/2013

La articolul 15 din Regulamentul (UE) nr. 1380/2013, alineatul (12) se înlocuiește cu următorul text:

„(12) Pentru speciile care nu fac obiectul obligației de debarcare prevăzute la alineatul (1), capturile de specii sub dimensiunea minimă de referință pentru conservare nu sunt reținute la bord, ci se aruncă imediat înapoi în mare, cu excepția cazului în care sunt folosite ca momeală vie.”

Articolul 35

Modificări la Regulamentul (UE) 2016/1139

În Regulamentul (UE) 2016/1139, articolul 8 se modifică după cum urmează:

(a) la alineatul (1), teza introductivă se înlocuiește cu următorul text:

„(1) Comisia este împuternicită să adopte acte delegate în conformitate cu articolul 16 din prezentul regulament și articolul 18 din Regulamentul (UE) nr. 1380/2013 privind următoarele măsuri tehnice, în măsura în care acestea nu fac obiectul Regulamentului (UE) 2019/1241 al Parlamentului European și al Consiliului ( *1 ):

(b) alineatul (2) se înlocuiește cu următorul text:

„(2) Măsurile menționate la alineatul (1) din prezentul articol contribuie la îndeplinirea obiectivelor stabilite la articolul 3 din prezentul regulament și respectă articolul 15 alineatul (4) din Regulamentul (UE) 2019/1241.”

Articolul 36

Modificări la Regulamentul (UE) 2018/973

În Regulamentul (UE) 2018/973, articolul 9 se modifică după cum urmează:

(a) la alineatul (1), teza introductivă se înlocuiește cu următorul text:

„(1) Comisia este împuternicită să adopte acte delegate în conformitate cu articolul 16 din prezentul regulament și cu articolul 18 din Regulamentul (UE) nr. 1380/2013 pentru a completa prezentul regulament în ceea ce privește următoarele măsuri tehnice, în măsura în care acestea nu fac obiectul Regulamentului (UE) 2019/1241 al Parlamentului European și al Consiliului ( *2 ):

(b) alineatul (2) se înlocuiește cu următorul text:

„(2) Măsurile menționate la alineatul (1) din prezentul articol contribuie la îndeplinirea obiectivelor stabilite la articolul 3 din prezentul regulament, și se conformează articolului 15 alineatul (4) din Regulamentul (UE) 2019/1241.”

Articolul 37

Modificări la Regulamentul (UE) 2019/472

În Regulamentul (UE) 2019/472, articolul 9 se modifică după cum urmează:

(a) la alineatul (1), teza introductivă se înlocuiește cu următorul text:

„(1) Comisia este împuternicită să adopte acte delegate în conformitate cu articolul 18 din prezentul regulament și cu articolul 18 din Regulamentul (UE) nr. 1380/2013 pentru a completa prezentul regulament în ceea ce privește următoarele măsuri tehnice, în măsura în care acestea nu fac obiectul Regulamentului (UE) 2019/1241 al Parlamentului European și al Consiliului ( *3 ):

(b) alineatul (2) se înlocuiește cu următorul text:

„(2) Măsurile menționate la alineatul (1) din prezentul articol contribuie la îndeplinirea obiectivelor stabilite la articolul 3 din prezentul regulament, și se conformează articolului 15 alineatul (4) din Regulamentul (UE) 2019/1241.”

Articolul 38

Modificări la Regulamentul (UE) 2019/1022

În Regulamentul (UE) 2019/1022, articolul 13 se modifică după cum urmează:

(a) la alineatul (1), teza introductivă se înlocuiește cu următorul text:

„(1) Comisia este împuternicită să adopte acte delegate în conformitate cu articolul 18 din prezentul regulament și cu articolul 18 din Regulamentul (UE) nr. 1380/2013 pentru a completa prezentul regulament în ceea ce privește următoarele măsuri tehnice, în măsura în care acestea nu fac obiectul Regulamentului (UE) 2019/1241 al Parlamentului European și al Consiliului ( *4 ):

(b) alineatul (2) se înlocuiește cu următorul text:

„(2) Măsurile menționate la alineatul (1) din prezentul articol contribuie la îndeplinirea obiectivelor stabilite la articolul 3 din prezentul regulament, și se conformează articolului 15 alineatul (4) din Regulamentul (UE) 2019/1241.”

Articolul 39

Abrogări

Regulamentele (CE) nr. 894/97, (CE) nr. 850/98, (CE) nr. 2549/2000, (CE) nr. 254/2002, (CE) nr. 812/2004 și (CE) nr. 2187/2005 se abrogă.

Trimiterile la regulamentele abrogate se interpretează ca trimiteri la prezentul regulament.

Articolul 40

Intrarea în vigoare

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre.









ANEXA I

SPECII INTERZISE

Specii pentru care se interzice pescuitul, reținerea la bord, transbordarea, debarcarea, depozitarea, vânzarea, expunerea sau oferirea spre vânzare, astfel cum se menționează la articolul 10 alineatul (2):

(a) Următoarele specii de pește-fierăstrău în toate apele Uniunii:

(i) Anoxypristis cuspidata;

(ii) pește-fierăstrău pitic (Pristis clavata);

(iii) pește-fierăstrău cu dinți mici (Pristis pectinata);

(iv) pește-fierăstrău cu dinți mari (Pristis pristis);

(v) pește-fierăstrău verde (Pristis zijsron);

(b) rechin pelerin (Cetorhinus maximus) și rechin alb (Carcharodon carcharias) în toate apele;

(c) micul rechin lanternă (Etmopterus pusillus) în apele Uniunii din diviziunea ICES 2a și din subzona ICES IV, precum și în apele Uniunii din subzonele ICES 1, 5, 6, 7, 8, 12 și 14;

(d) pisică de recif (Manta alfredi) în toate apele Uniunii;

(e) diavol de mare (Manta birostris) în toate apele Uniunii;

(f) următoarele specii de pisici zburătoare în toate apele Uniunii:

(i) Mobula mobular;

(ii) Mobula rochebrunei;

(iii) Mobula japanica;

(iv) Mobula thurstoni;

(v) Mobula eregoodootenkee;

(vi) Mobula munkiana;

(vii) Mobula tarapacana;

(viii) Mobula kuhlii;

(ix) Mobula hypostoma;

(g) Raja (Dipturus) nidarosiensis în apele Uniunii din diviziunile ICES 6a, 6b, 7a, 7b, 7c, 7e, 7f, 7g, 7h și 7k;

(h) vulpe-de-mare albă (Raja alba) în apele Uniunii din subzonele ICES 6-10;

(i) Rhinobatidae în apele Uniunii din subzonele ICES 1-10 și 12;

(j) rechin călugăr (Squatina squatina) în toate apele Uniunii;

(k) somon (Salmo salar) și păstrăv de mare (Salmo trutta) atunci când se pescuiește cu ajutorul unei plase tractate în apele din afara limitei de șase mile măsurată de la liniile de bază ale statelor membre în sub-zonele ICES 1, 2 și 4–10 (apele Uniunii);

(l) coregon oxirinc (Coregonus oxyrinchus) în diviziunea ICES 4b (apele Uniunii);

(m) sturionul de Adriatică (Acipenser naccarii) și șipul (Acipenser sturio) în apele Uniunii;

(n) femele de langustă cu icre (Palinurus spp.) și femele de homar cu icre (Homarus gammarus) în Marea Mediterană, cu excepția cazurilor în care sunt utilizate în scopuri de repopulare directă sau transplantare;

(o) Lithophaga lithophaga, Pinna nobilis și Pholas dactylus în apele Uniunii din Marea Mediterană;

(p) Centrostephanus longispinus.









ANEXA II

ZONE ÎNCHISE ÎN VEDEREA PROTEJĂRII HABITATELOR SENSIBILE

În sensul articolului 12, următoarele restricții impuse activităților de pescuit se aplică în zonele delimitate de unirea secvențială cu loxodrome a următoarelor coordonate, care se măsoară în conformitate cu sistemul de coordonate WGS84:

PARTEA A

Apele de nord-vest

1. Se interzice utilizarea de traule de fund sau plase tractate similare, setci fixe de fund, plase de încurcare sau setci cu sirec și paragate de fund în următoarele zone:

Belgica Mound Province: — 51°29,4′ N, 11°51,6′ V — 51°32,4′ N, 11°41,4′ V — 51°15,6′ N, 11°33,0′ V — 51°13,8′ N, 11°44,4′ V — 51°29,4′ N, 11°51,6′ V

Hovland Mound Province: — 52°16,2′ N, 13°12,6′ V — 52°24,0′ N, 12°58,2′ V — 52°16,8′ N, 12°54,0′ V — 52°16,8′ N, 12°29,4′ V — 52°04,2′ N, 12°29,4′ V — 52°04,2′ N, 12°52,8′ V — 52°09,0′ N, 12°56,4′ V — 52°09,0′ N, 13°10,8′ V — 52°16,2′ N, 13°12,6′ V

North-West Porcupine Bank, zona I: — 53°30,6′ N, 14°32,4′ V — 53°35,4′ N, 14°27,6′ V — 53°40,8′ N, 14°15,6′ V — 53°34,2′ N, 14°11,4′ V — 53°31,8′ N, 14°14,4′ V — 53°24,0′ N, 14°28,8′ V — 53°30,6′ N, 14°32,4′ V

North-West Porcupine Bank, zona II: — 53°43,2′ N, 14°10,8′ V — 53°51,6′ N, 13°53,4′ V — 53°45,6′ N, 13°49,8′ V — 53°36,6′ N, 14°07,2′ V — 53°43,2′ N, 14°10,8′ V

South-West Porcupine Bank: — 51°54,6′ N, 15°07,2′ V — 51°54,6′ N, 14°55,2′ V — 51°42,0′ N, 14°55,2′ V — 51°42,0′ N, 15°10,2′ V — 51°49,2′ N, 15°06,0′ V — 51°54,6′ N, 15°07,2′ V

2. Toate navele de pescuit pelagic care pescuiesc în zonele descrise la punctul 1 trebuie:

— să se regăsească pe lista navelor autorizate și să dețină o autorizație de pescuit în conformitate cu articolul 7 din Regulamentul (CE) nr. 1224/2009;

— să transporte la bord numai unelte pentru pescuit pelagic;

— să notifice cu patru ore în avans intenția de a intra într-o zonă de protecție a habitatelor de adâncime vulnerabile către centrul de monitorizare a pescuitului din Irlanda, astfel cum este definit la articolul 4 punctul 15 din Regulamentul (CE) nr. 1224/2009, și, în același timp, să notifice cantitățile de pește reținute la bord;

— să fie echipate cu un sistem de monitorizare a navelor (VMS) sigur și pe deplin funcțional, care respectă în totalitate normele aplicabile, atunci când sunt prezente în oricare dintre zonele descrise la punctul 1;

— să transmită rapoarte VMS din oră în oră;

— să informeze centrul de monitorizare a pescuitului din Irlanda cu privire la ieșirea din zonă și, în același timp, să notifice cantitățile de pește reținute la bord; și

— să aibă la bord traule având o dimensiune a ochiurilor sacului de 16-79 mm.

3. Se interzice utilizarea oricăror traule de fund sau a plaselor tractate similare în zona următoare:

Darwin Mounds:

— 59°54′ N, 6°55′ V

— 59°47′ N, 6°47′ V

— 59°37′ N, 6°47′ V

— 59°37′ N, 7°39′ V

— 59°45′ N, 7°39′ V

— 59°54′ N, 7°25′ V

PARTEA B

Apele de sud-vest

1. El Cachucho

1.1. Se interzice utilizarea traulelor de fund, a setcilor fixe de fund, a plaselor de încurcare sau a setcilor cu sirec și a paragatelor de fund în următoarele zone:

— 44°12′ N, 5°16′ V

— 44°12′ N, 4°26′ V

— 43°53′ N, 4°26′ V

— 43°53′ N, 5°16′ V

— 44°12′ N, 5°16′ V

1.2. Navele care au desfășurat activități de pescuit dirijat cu paragate de fund în 2006, 2007 și 2008 în scopul capturării speciilor de merluciu (Phycis blennoides) pot continua să pescuiască în zona de la sud de paralela de 44°00,00′ latitudine nordică, cu condiția să dețină o autorizație de pescuit eliberată în conformitate cu articolul 7 din Regulamentul (CE) nr. 1224/2009.

1.3. Toate navele care au obținut această autorizație de pescuit, indiferent de lungimea lor totală, utilizează un VMS securizat în perfectă stare de funcționare, care respectă normele aplicabile, atunci când desfășoară activități de pescuit în zona descrisă la punctul 1.1.

2. Madeira și Insulele Canare

Se interzice utilizarea setcilor fixe de fund, a plaselor de încurcare și a setcilor cu sirec la adâncimi mai mari de 200 m sau a traulelor de fund sau a uneltelor tractate similare în următoarele zone:

— 27°00′ N, 19°00′ V

— 26°00′ N, 15°00′ V

— 29°00′ N, 13°00′ V

— 36°00′ N, 13°00′ V

— 36°00′ N, 19°00′ V

3. Azore

Se interzice utilizarea setcilor fixe de fund, a plaselor de încurcare și a setcilor cu sirec la adâncimi mai mari de 200 m sau a traulelor de fund sau a uneltelor tractate similare în următoarele zone:

— 36°00′ N, 23°00′ V

— 39°00′ N, 23°00′ V

— 42°00′ N, 26°00′ V

— 42°00′ N, 31°00′ V

— 39°00′ N, 34°00′ V

— 36°00′ N, 34°00′ V









ANEXA III

LISTA SPECIILOR PENTRU CARE ESTE INTERZISĂ CAPTURAREA CU SETCI ÎN DERIVĂ

— ton alb: Thunnus alalunga

— ton roșu: Thunnus thynnus

— ton obez: Thunnus obesus

— ton dungat: Katsuwonus pelamis

— pălămidă: Sarda sarda

— ton cu aripioare galbene: Thunnus albacares

— ton negru: Thunnus atlanticus

— ton mic: Euthynnus spp.

— ton roșu din sud: Thunnus maccoyii

— ton fregată: Auxis spp.

— plătică de Atlantic: Brama rayi

— specii de marlin: Tetrapturus spp.; Makaira spp.

— pești călători: Istiophorus spp.

— pești-spadă: Xiphias gladius

— zărgani de Atlantic: Scomberesox spp.; Cololabis spp.

— corifene: Coryphœna spp.

— rechini: Hexanchus griseus; Cetorhinus maximus; Alopiidae; Carcharhinidae; Sphyrnidae; Isuridae; Lamnidae

— cefalopode: toate speciile









ANEXA IV

MĂSURAREA DIMENSIUNII UNUI ORGANISM MARIN

1. Dimensiunea unui pește se măsoară, astfel cum este indicat în figura 1, de la vârful botului până la capătul înotătoarei caudale.

2. Dimensiunea unei langustine (Nephrops norvegicus) se măsoară astfel cum este indicat în figura 2:

— fie ca lungime a carapacei, paralel cu linia mediană, de la capătul oricăruia dintre globii oculari până la punctul central al capătului dorsal distal al carapacei;

— fie ca lungime totală, de la vârful rostrului până la capătul posterior al telsonului, exclusiv acul.

În cazul cozilor detașate de langustină: de la capătul anterior al primului segment al cozii existent până la capătul posterior al telsonului, exclusiv acul. Coada se măsoară plată, neîntinsă, pe partea dorsală.

3. Dimensiunea unui homar (Homarus gammarus) din Marea Nordului, cu excepția Skagerrak sau Kattegat, se măsoară ca în figura 3, fiind reprezentată de lungimea carapacei paralel cu linia de centru, din spatele orbitei până la capătul distal al carapacei.

4. Dimensiunea unui homar (Homarus gammarus) din Skagerrak sau Kattegat se măsoară astfel cum este indicat în figura 3:

— fie ca lungime a carapacei, paralel cu linia mediană, de la capătul oricăruia dintre globii oculari până la punctul central al capătului dorsal distal al carapacei, fie

— ca lungime totală, de la vârful rostrului până la capătul posterior al telsonului, exclusiv acul.

5. Dimensiunea unei languste (Palinurius spp.) se măsoară astfel cum este indicat în figura 4, ca lungime a carapacei, paralel cu linia mediană, de la vârful rostrului până la punctul central al capătului dorsal distal al carapacei.

6. Dimensiunea oricărei moluște bivalve se măsoară astfel cum este indicat în figura 5, în partea cea mai lungă a cochiliei.

7. Dimensiunea unui crab-păianjen (Maja squinado) se măsoară, astfel cum este indicat în figura 6, ca lungime a carapacei, de-a lungul linei mediane, de la marginea carapacei dintre rostruri până la marginea posterioară a carapacei.

8. Dimensiunea unui crab comun (Cancer pagurus) se măsoară, astfel cum este indicat în figura 7, ca lățimea maximă a carapacei măsurată perpendicular pe linia mediană antero-posterioară a carapacei.

9. Dimensiunea unui melc-de-mare (Buccinum spp.) se măsoară, astfel cum este indicat în figura 8, ca lungime a cochiliei.

10. Dimensiunea unui pește-spadă (Xiphias gladius) se măsoară, astfel cum este indicat în figura 9, ca lungime de la mandibulă la furcă (LJFL).

Figura 1: Specii de pești

Figura 2: Langustină

(Nephrops norvegicus)

Figura 3: Homar

(Hommarus gammarus)

Figura 4: Langustă

(Palinurus spp.)

Figura 5: Moluscă bivalvă

Figura 6: Crab-păianjen

(Maja squinado)

Figura 7: Crab comun

Cancer pagurus

Figura 8: Melc de mare

(Buccinum spp.)

Figura 9: Pește-spadă

(Xiphias gladius)









ANEXA V

MAREA NORDULUI ( 7 )

PARTEA A

Dimensiuni minime de referință pentru conservare







Specie Marea Nordului Cod (Gadus morhua) 35 cm Eglefin (Melanogramnus aeglefinus) 30 cm Cod saithe (Pollachius virens) 35 cm Polac (Pollachius pollachius) 30 cm Merluciu (Merluccius merluccius) 27 cm Cardină albă (Lepidorhombus spp.) 20 cm Limbă-de-mare comună (Solea spp.) 24 cm Cambulă de Baltica (Pleuronectes platessa) 27 cm Merlan (Merlangius merlangus) 27 cm Mihalț-de-mare (Molva molva) 63 cm Mihalț-de-mare albastru (Molva dypterygia) 70 cm Langustină (Nephrops norvegicus) Lungime totală 85 mm, Lungimea carapacei 25 mm, Cozi de homar norvegian 46 mm Macrou (Scomber spp.) 30 cm (4) Hering (Clupea harengus) 20 cm (4) Stavrid (Trachurus spp.) 15 cm (4) Hamsie (Engraulis encrasicolus) 12 cm sau 90 de exemplare pe kg (4) Biban (Dicentrarchus labrax) 42 cm Sardină (Sardina pilchardus) 11 cm (4) Homar (Homarus gammarus) 87 mm (lungimea carapacei) Crab-păianjen (Maja squinado) 120 mm Scoică-pieptene (Chlamys spp.) 40 mm Ruditapes decussatus 40 mm Venerupis pullastra 38 mm Scoică de Manila (Venerupis philippinarum) 35 mm Scoici marine (Venus verrucosa) 40 mm Scoică cu cochilie tare (Callista chione) 6 cm Scoică-brici (Ensis spp.) 10 cm Spisula solida 25 mm Specii de donax (Donax spp.) 25 mm Pharus legumen 65 mm Melc-de-mare (Buccinum undatum) 45 mm Caracatiță (Octopus vulgaris) 750 g Specii de langustă (Palinurus spp.) 95 mm (lungimea carapacei) Crevete roz de larg (Parapenaeus longirostris) 22 mm (lungimea carapacei) Crab comun (Cancer pagurus) 140 mm (1) (2) (3) Scoici comestibile (Pecten maximus) 100 mm Cod (Gadus morhua) 30 cm Eglefin (Melanogramnus aeglefinus) 27 cm Cod saithe (Pollachius virens) 30 cm Polac (Pollachius pollachius) — Merluciu (Merluccius merluccius) 30 cm Cardină albă (Lepidorhombus spp.) 25 cm Limbă-de-mare comună (Solea spp.) 24 cm Cambulă de Baltica (Pleuronectes platessa) 27 cm Merlan (Merlangius merlangus) 23 cm Mihalț-de-mare (Molva molva) — Mihalț-de-mare albastru (Molva dypterygia) — Langustină (Nephrops norvegicus) Lungime totală 105 mm Cozi de langustină 59 mm Lungimea carapacei 32 mm Macrou (Scomber spp.) 20 cm (4) Hering (Clupea harengus) 18 cm (4) Stavrid (Trachurus spp.) 15 cm (4) Homar (Homarus gammarus) Lungime totală 220 mm Lungimea carapacei 78 mm (1) În apele Uniunii din diviziunea ICES 4a. În diviziunile ICES 4b și 4c, se aplică o dimensiune minimă de referință pentru conservare de 130 mm. (2) Într-o zonă din diviziunile ICES 4b și 4c delimitată de un punct situat la 53°28′22″ N, 00°09′24″ E pe coasta Angliei, o linie dreaptă care unește punctul respectiv cu punctul având coordonatele 53°28′22″ N, 00°22′24″ E, limita de 6 mile a Regatului Unit și o linie dreaptă care unește punctul situat la 51°54′06″ N, 01°30′30″ E cu un punct situat pe coasta Angliei având coordonatele 51°55′48″ N, 1°17′00″ E, se aplică o dimensiune minimă de referință pentru conservare de 115 mm. (3) Pentru capturile de crab comun cu vârșe și coșuri, un procent de maximum 1 % din greutatea totală a capturii poate consta în clești de crab detașați. Pentru capturile de crab comun cu ajutorul oricăror alte unelte de pescuit, poate fi debarcată o cantitate maximă de 75 kg sub formă de clești de crab detașați. (4) Prin derogare de la articolul 15 din Regulamentul (UE) nr. 1380/2013, dimensiunile minime de referință pentru conservare pentru sardină, hamsie, hering, stavrid negru și macrou nu se aplică în limita a 10 % în greutate în viu din totalul capturii reținute la bord din fiecare dintre aceste specii.

PARTEA B

Dimensiuni ale ochiurilor de plasă

1. Dimensiuni de bază ale ochiurilor de plasă pentru unelte tractate

1.1. Fără a aduce atingere obligației de debarcare, navele utilizează o dimensiune a ochiului de plasă de cel puțin 120 mm sau, în Skagerrak și Kattegat ( 8 ), de cel puțin 90 mm.

1.2. Fără a aduce atingere obligației de debarcare și în pofida punctului 1.1, navele pot utiliza dimensiuni mai mici ale ochiurilor de plasă decât cele enumerate în tabelul următor pentru Marea Nordului, Skagerrak și Kattegat, cu condiția:

(i) să se respecte condițiile aferente stabilite în respectivul tabel, iar capturile accidentale de cod, eglefin și cod saithe să nu depășească 20 % din totalul capturilor în greutate în viu ale tuturor resurselor biologice marine debarcate după fiecare campanie de pescuit; sau

(ii) să se utilizeze alte modificări de selectivitate, care au fost evaluate de către CSTEP la cererea unuia sau a mai multe state membre și aprobate de Comisie. Pentru cod, eglefin și cod saithe, modificările respective trebuie să aibă ca rezultat caracteristici de selectivitate echivalente sau superioare celei de 120 mm.







Dimensiunea ochiului de plasă Zone geografice Condiții Cel puțin 100 mm (1) Marea Nordului la sud de 57°30′ N Pescuitul dirijat de cambulă de Baltica și de limbă-de-mare cu traule cu panouri, beam-traule și năvoade. Se montează un panou cu ochiuri pătrate de cel puțin 90 mm. Cel puțin 80 mm (1) Diviziunile ICES 4b și 4c Pescuit dirijat de limbă-de-mare cu beam-traule. Se montează un panou cu o dimensiune a ochiului de plasă de cel puțin 180 mm montat în jumătatea superioară a părții anterioare a plasei. Pescuit dirijat de merlan, macrou și specii care nu fac obiectul unor limite de captură cu traule de fund. Se montează un panou cu ochiuri pătrate de cel puțin 80 mm. Cel puțin 80 mm Marea Nordului Pescuit dirijat de langustină (Nephrops norvegicus). Se montează un panou de plasă cu ochiuri pătrate de cel puțin 120 mm sau o sită de sortare cu un spațiu maxim între bare de 35 mm sau un dispozitiv de selecție echivalent. Pescuit dirijat de specii care nu fac obiectul unor limite de captură și care nu sunt cuprinse în altă parte a tabelului. Se montează un panou cu ochiuri pătrate de cel puțin 80 mm. Pescuit dirijat de vulpi și pisici de mare. Cel puțin 80 mm Diviziunea ICES 4c Pescuit dirijat de limbă-de-mare pentru care se utilizează traule cu panouri. Se montează un panou cu ochiuri pătrate de cel puțin 80 mm. Cel puțin 70 mm (ochiuri pătrate) sau 90 mm (ochiuri rombice) Skagerrak și Kattegat Pescuit dirijat de langustină (Nephrops norvegicus). Se montează o sită de sortare cu un spațiu maxim între bare de 35 mm sau un dispozitiv de selecție echivalent. Cel puțin 40 mm Întreaga zonă Pescuit dirijat de calmar (Lolignidae, Ommastrephidae) Cel puțin 35 mm Skagerrak și Kattegat Pescuit dirijat de crevete nordic (Pandalus borealis). Se montează o sită de sortare cu un spațiu maxim între bare de 19 mm sau un dispozitiv de selecție echivalent. Cel puțin 32 mm Întreaga zonă, cu excepția Skagerrak și Kattegat Pescuit dirijat de crevete nordic (Pandalus borealis). Se montează o sită de sortare cu un spațiu maxim între bare de 19 mm sau un dispozitiv de selecție echivalent. Cel puțin 16 mm Întreaga zonă Pescuit dirijat de specii pelagice mici care nu sunt cuprinse în altă parte a tabelului. Pescuit dirijat de merluciu norvegian. În cazul pescuitului de merluciu norvegian, se montează o sită de sortare cu un spațiu maxim între bare de 35 mm sau un dispozitiv de selecție echivalent. Pescuit dirijat de creveți de nisip și creveți Esop. Se montează un traul de separare sau cu o sită de sortare, în conformitate cu normele stabilite la nivel național sau regional. Sub 16 mm Întreaga zonă Pescuit dirijat de uvă. (1) Se interzice navelor să utilizeze beam-traule cu dimensiunea ochiului de plasă între 32 și 99 mm la nord de o linie care unește următoarele puncte cu un punct de pe coasta de est a Regatului Unit la latitudinea de 55°N, apoi spre est la latitudinea de 55°, longitudinea de 5°E, apoi către nord la latitudinea 56°N și spre est până la un punct de pe coasta de vest a Danemarcei la latitudinea de 56°N. Se interzice utilizarea oricărui beam-traul cu dimensiunea ochiului de plasă între 32 și 119 mm în cadrul diviziunii ICES 2a și în partea subzonei ICES 4 situată la nord de 56° 00′ N.

2. Dimensiuni de bază ale ochiurilor de plasă pentru plase fixe și setci în derivă

2.1. Fără a aduce atingere obligației de debarcare, navele utilizează o dimensiune a ochiului de plasă de cel puțin 120 mm.

2.2. Fără a aduce atingere obligației de debarcare și în pofida punctului 2.1, navele pot utiliza dimensiuni mai mici ale ochiurilor de plasă decât cele enumerate în tabelul următor pentru Marea Nordului, Skagerrak și Kattegat, cu condiția ca condițiile aferente stabilite în respectivul tabel să fie respectate și capturile accidentale de cod, eglefin și cod saithe să nu depășească 20 % din totalul capturilor în greutate în viu ale tuturor resurselor biologice marine debarcate după fiecare campanie de pescuit.







Dimensiunea ochiului de plasă Zone geografice Condiții Cel puțin 100 mm Întreaga zonă Pescuit dirijat de eglefin, merlan, limandă și biban Cel puțin 90 mm Întreaga zonă Pescuit dirijat de pești plați sau specii care nu fac obiectul unor limite de captură și care nu sunt cuprinse în altă parte a tabelului. Cel puțin 50 mm Întreaga zonă Pescuit dirijat de specii pelagice mici care nu sunt cuprinse în altă parte a tabelului.

PARTEA C

Zone închise sau cu restricții

1. Închiderea unei zone pentru protejarea uvei în diviziunile ICES 4a și 4b

1.1. Pescuitul de uvă cu orice unealtă tractată cu sacul de traul având o dimensiune a ochiului de plasă mai mică de 32 mm este interzis în zona geografică mărginită de coasta estică a Angliei și Scoției și delimitată prin unirea secvențială cu loxodrome a următoarelor coordonate, măsurate în conformitate cu sistemul WGS84:

— coasta de est a Angliei la 55°30′ latitudine nordică

— 55°30′ N, 01°00′ V

— 58°00′ N, 01°00′ V

— 58°00′ N, 02°00′ V

— coasta de est a Scoției la 02°00′ longitudine vestică.

1.2. Sunt permise activitățile de pescuit în scop științific pentru a monitoriza stocul de uvă în zonă și efectele închiderii zonei.

2. Închiderea unei zone pentru protejarea puietului de cambulă de Baltica în subzona ICES 4

2.1. Se interzice navelor a căror lungime totală depășește 8 m să utilizeze orice tip de traul de fund, beam-traul, năvod danez sau unealtă tractată similară în zonele geografice delimitate prin unirea secvențială cu loxodrome a următoarelor coordonate, măsurate în conformitate cu sistemul WGS84:

(a) zona situată pe o rază de 12 mile marine distanță de coasta Franței, la nord de 51°00′ latitudine nordică, de coasta Belgiei și de coasta Țărilor de Jos până la 53°00′ latitudine nordică, măsurată de la liniile de bază;

(b) zona delimitată de o linie care unește următoarele coordonate:

— un punct situat pe coasta de vest a Danemarcei la 57°00′ latitudine nordică,

— 57°00′ N, 7°15′ E

— 55°00′ N, 7°15′ E

— 55°00′ N, 7°00′ E

— 54°30′ N, 7°00′ E

— 54°30′ N, 7°30′ E

— 54°00′ N, 7°30′ E

— 54°00′ N, 6°00′ E

— 53°50′ N, 6°00′ E

— 53°50′ N, 5°00′ E

— 53°30′ N, 5°00′ E

— 53°30′ N, 4°15′ E

— 53°00′ N, 4°15′ E

— un punct situat pe coasta Țărilor de Jos la 53°00′ latitudine nordică

— zona situată pe o rază de 12 mile marine distanță de coasta de vest a Danemarcei de la 57°00′ latitudine nordică spre nord, până la Farul Hirtshals, măsurată de la linia de bază.

2.2. Se permite pescuitul pentru următoarele nave în zona menționată la punctul 2.1:

(a) navele cu o putere a motorului care nu depășește 221 kW și care folosesc traule de fund sau năvoade daneze;

(b) navele care traulează în pereche, cu o putere combinată a motoarelor care nu depășește niciodată 221 kW și care utilizează traule de fund tractate în pereche;

(c) navelor cu o putere a motorului care depășește 221 kW li se permite să folosească traule de fund sau năvoade daneze, iar navelor care traulează în pereche cu o putere combinată a motoarelor care depășește 221 kW li se permite să folosească traule de fund tractate în pereche cu condiția ca navele respective să nu se angajeze în pescuitul dirijat de cambulă de Baltica și de limbă-de-mare și să respecte normele relevante privind dimensiunea ochiului de plasă prevăzute în partea B din prezenta anexă.

2.3. Atunci când navele menționate la punctul 2.2 litera (a) folosesc beam-traule, lungimea traversei sau lungimea totală a beam traule-lor însumate, măsurată ca sumă a lungimilor corespunzătoare fiecărei traverse, nu este mai mare de 9 m sau nu poate fi extinsă la o lungime mai mare de nouă metri, cu excepția cazului în care utilizează unelte care au o dimensiune a ochiurilor de plasă între 16 și 31 mm. Navelor de pescuit a căror activitate de bază este pescuitul crevetelor comune (Crangon crangon) li se permite să utilizeze beam-traule a căror lungime totală a traversei, măsurată ca sumă a lungimilor fiecărei traverse, este mai mare de 9 m în cazul în care utilizează unelte cu ochiuri ale căror dimensiuni sunt cuprinse între 80 și 99 mm, cu condiția ca acestor nave să li se fi eliberat o autorizație suplimentară de pescuit.

2.4. Navele autorizate să pescuiască în zona menționată la punctul 2.1 sunt incluse pe o listă care urmează a fi furnizată Comisiei de către fiecare stat membru. Puterea totală a motoarelor navelor menționate în listă la punctul 2.2 litera (a) nu depășesc puterea totală a motoarelor înregistrate pentru fiecare stat membru la 1 ianuarie 1998. Navele de pescuit autorizate dețin o autorizație de pescuit în conformitate cu articolul 7 din Regulamentul (CE) nr. 1224/2009.

3. Restricții la utilizarea beam-traulelor pe o rază de 12 mile marine de la coasta Regatului Unit

3.1. Navelor li se interzice utilizarea oricărui tip de beam-traul în zonele aflate pe o rază de 12 mile marine de la coasta Regatului Unit, măsurate de la liniile de bază ale apelor teritoriale.

3.2. Prin derogare de la punctul 3.1, pescuitul cu beam-traule în zona specificată este permis cu condiția ca:

— puterea motoarelor navelor să nu depășească 221 Kw și lungimea totală să nu depășească 24 m; și

— lungimea traversei sau lungimea totală a traversei, măsurată ca sumă a fiecărei traverse, să nu depășească 9 m sau să nu poată fi extinsă la o lungime mai mare de 9 m, cu excepția cazului în care este vorba despre pescuit dirijat de crevete comun (Crangon crangon), cu o dimensiune minimă a ochiului de plasă mai mică de 31 mm.

4. Restricții privind pescuitul de șprot pentru protejarea heringului în diviziunea ICES 4b

Pescuitul cu orice unelte tractate având sacul de traul cu o dimensiune a ochiului de plasă mai mică de 32 mm sau cu plase fixe având dimensiunea ochiului de plasă mai mică de 30 mm este interzis în zonele geografice delimitate prin unirea secvențială cu loxodrome a următoarelor coordonate, măsurate în conformitate cu sistemul WGS84, și în timpul următoarelor perioade:

— de la 1 ianuarie la 31 martie și de la 1 octombrie la 31 decembrie, în zona statistică ICES 39E8. În sensul prezentului regulament, zona ICES respectivă este zona delimitată de o linie trasată către est de la coasta estică a Regatului Unit de-a lungul paralelei de 55°00′ latitudine nordică până la un punct situat la 1°00′ longitudine vestică, de acolo către nord până la un punct situat la 55°30′ latitudine nordică, iar de acolo către vest până la coasta Regatului Unit;

— de la 1 ianuarie la 31 martie și de la 1 octombrie la 31 decembrie, în apele interioare ale Moray Firth la vest de 3°30′ longitudine vestică și în apele interioare ale Firth of Forth la vest de 3°00′ longitudine vestică;

— de la 1 iulie la 31 octombrie, în zona geografică delimitată de următoarele coordonate: — — coasta de vest a Danemarcei la 55°30′ latitudine nordică — 55°30′ latitudine nordică, 7°00′ longitudine estică — 57°00′ latitudine nordică, 7°00′ longitudine estică — coasta de vest a Danemarcei la 57°00′ latitudine nordică

5. Dispoziții specifice pentru Skagerrak și Kattegat, în diviziunea ICES 3a

5.1. Se interzice pescuitul cu beam-traule în Kattegat.

5.2. Se interzice navelor Uniunii să pescuiască, să rețină la bord, să transbordeze, să debarce, să depoziteze, să vândă și să expună sau să ofere spre vânzare somon și păstrăv de mare.

5.3. În perioada 1 iulie-15 septembrie, se interzice utilizarea uneltelor tractate având sacul de traul cu o dimensiune a ochiului de plasă mai mică de 32 mm în apele situate pe o rază de 3 mile marine de la liniile de bază în Skagerrak și Kattegat, cu excepția cazului în care desfășoară activități de pescuit dirijat de crevete nordic (Pandalus borealis). La pescuitul dirijat de guvid vivipar (Zoarces viviparous), guvizi (Gobiidae) sau scorpionide (Cottus spp.), pentru momeală, se pot utiliza plase cu ochiuri de orice dimensiune.

6. Utilizarea plaselor fixe în diviziunile ICES 3a și 4a

6.1. În conformitate cu articolul 9 alineatul (7) litera (a) și prin derogare de la partea B punctul 2 din prezenta anexă, se permite utilizarea următoarelor unelte în ape cu o adâncime cartografiată mai mică de 600 m:

— setci fixe de fund utilizate pentru pescuitul dirijat de merluciu cu o dimensiune a ochiului de plasă de cel puțin 100 mm și o adâncime care nu depășește 100 de ochiuri, atunci când lungimea totală a tuturor plaselor utilizate nu depășește 25 km pe navă, iar timpul maxim de scufundare este de 24 de ore;

— plase de încurcare utilizate pentru pescuitul dirijat de pește-pescar cu o dimensiune a ochiului de plasă de cel puțin 250 mm și o adâncime care nu depășește 15 ochiuri, atunci când lungimea totală a tuturor plaselor utilizate nu depășește 100 km, iar timpul maxim de scufundare este de 72 de ore;

6.2. Se interzice pescuitul dirijat de specii de rechini de adâncime enumerate în anexa I la Regulamentul (UE) 2016/2336 al Parlamentului European și al Consiliului ( 9 ) la adâncimi cartografiate mai mici de 600 m. În cazul în care sunt capturați accidental, rechinii de adâncime clasificați drept interziși în prezentul regulament și în alte acte legislative ale Uniunii se înregistrează, pe cât posibil nevătămați, și se eliberează cu promptitudine. Rechinii de adâncime care fac obiectul unor limite de captură se rețin la bord. Aceste capturi sunt debarcate și se scad din cotele alocate. În situațiile în care cota nu este disponibilă sau nu este suficientă pentru statul membru în cauză, Comisia poate recurge la articolul 105 alineatul (5) din Regulamentul (CE) nr. 1224/2009 al Consiliului. În cazul în care navele unui stat membru capturează accidental o cantitate care depășește 10 tone de rechini de adâncime, navele respective nu mai beneficiază de derogările prevăzute la punctul 6.1.

PARTEA D

Utilizarea de traule cu impulsuri electrice în diviziunile ICES 4b și 4c

1. Pescuitul cu traule cu impulsuri electrice se interzice în toate apele Uniunii începând cu 1 iulie 2021.

2. În timpul perioadei de tranziție care se încheie la 30 iunie 2021, pescuitul cu traule cu impulsuri electrice în diviziunile ICES 4b și 4c continuă să fie permis în condițiile stabilite în prezenta parte și cu respectarea eventualelor condiții stabilite în conformitate cu articolul 24 alineatul (1) litera (b) din prezentul regulament, în ceea ce privește caracteristicile impulsurilor electrice folosite și măsurile de monitorizare și control în vigoare la sud de o loxodromă unită de următoarele coordonate, măsurate în conformitate cu sistemul WGS84:

— un punct de pe coasta de est a Regatului Unit, la 55° latitudine nordică

— la est, până la 55° latitudine nordică, 5° longitudine estică

— la nord, până la 56° latitudine nordică

— la est, până la un punct de pe coasta vestică a Danemarcei, la 56° latitudine nordică.

Se aplică următoarele condiții:

(a) cel mult 5 % din flota de beam-traule a fiecărui stat membru utilizează traule cu impulsuri electrice;

(b) energia electrică maximă în kW pentru fiecare beam-traul nu depășește lungimea în metri a traversei înmulțită cu 1,25;

(c) voltajul efectiv între electrozi nu depășește 15 V;

(d) nava este echipată cu un sistem de gestionare computerizată automată care înregistrează energia maximă utilizată per traversă și voltajul efectiv între electrozi pentru cel puțin ultimele 100 de tractări. Numai persoanele autorizate pot modifica acest sistem de gestionare computerizată automată;

(e) se interzice utilizarea unuia sau mai multor lanțuri pentru pescuit creveți în fața grandeii marginii de întinsură.

3. Nu se acordă noi licențe niciunei nave în această perioadă.

4. Până la 30 iunie 2021, în apele situate în zona de până la 12 mile marine de la liniile de bază aflate sub suveranitatea sau în jurisdicția lor, statele membre pot lua măsuri nediscriminatorii pentru restricționarea sau interzicerea utilizării traulelor cu impulsuri electrice. Statele membre informează Comisia și statele membre vizate cu privire la restricțiile instituite în temeiul prezentului punct.

5. În cazul în care statul membru de coastă solicită acest lucru statului membru de pavilion, comandantul unei nave care utilizează traule cu impulsuri electrice ia la bord, în concordanță cu articolul 12 din Regulamentul (UE) 2017/1004 al Parlamentului European și al Consiliului ( 10 ), un observator din statul membru de coastă în timpul operațiunilor de pescuit.









ANEXA VI

APELE DE NORD-VEST

PARTEA A







Dimensiuni minime de referință pentru conservare Specie Întreaga zonă Cod (Gadus morhua) 35 cm Eglefin (Melanogramnus aeglefinus) 30 cm Cod saithe (Pollachius virens) 35 cm Polac (Pollachius pollachius) 30 cm Merluciu (Merluccius merluccius) 27 cm Cardină albă (Lepidorhombus spp.) 20 cm Limbă-de-mare comună (Solea spp.) 24 cm Cambulă de Baltica (Pleuronectes platessa) 27 cm Merlan (Merlangius merlangus) 27 cm Mihalț-de-mare (Molva molva) 63 cm Mihalț-de-mare albastru (Molva dipterygia) 70 cm Langustină (Nephrops norvegicus) Cozi de langustină Lungime totală 85 mm, Lungimea carapacei 25 mm (1) 46 mm (2) Macrou (Scomber spp.) 20 cm (6) Hering (Clupea harengus) 20 cm (6) Stavrid (Trachurus spp.) 15 cm (6) Hamsie (Engraulis encrasicolus) 12 cm sau 90 de exemplare pe kilogram (6) Biban (Dicentrarchus labrax) 42 cm Sardină (Sardina pilchardus) 11 cm (6) Pagel argintiu (Pagellus bogaraveo) 33 cm Homar (Homarus gammarus) 87 mm Crab-păianjen (Maja squinado) 120 mm Scoică-pieptene (Chlamys spp.) 40 mm Ruditapes decussatus 40 mm Venerupis pullastra 38 mm Scoică de Manila (Venerupis philippinarum) 35 mm Scoici marine (Venus verrucosa) 40 mm Scoică cu cochilie tare (Callista chione) 6 cm Scoică-brici (Ensis spp.) 10 cm Spisula solida 25 mm Specii de donax (Donax spp.) 25 mm Pharus legumen 65 mm Melc-de-mare (Buccinum undatum.) 45 mm Caracatiță (Octopus vulgaris) 750 g Specii de langustă (Palinurus spp.) 95 mm Crevete roz de larg (Parapenaeus longirostris) 22 mm (lungimea carapacei) Crab comun (Cancer pagurus) 140 mm (3) (4) Scoici comestibile (Pecten maximus) 100 mm (5) (1) În diviziunile ICES 6a și 7a se aplică o dimensiune minimă de referință pentru conservare de 70 mm (lungime totală) și o lungime a carapacei de 20 mm. (2) În diviziunile ICES 6a și 7a se aplică o dimensiune minimă de referință pentru conservare de 37 mm. (3) În apele Uniunii din sub-zonele ICES 5 și 6 la sud de paralela de 56° latitudine nordică și 7, cu excepția diviziunilor ICES 7d, 7e și 7f, se aplică o dimensiune minimă de referință pentru conservare de 130 mm. (4) Pentru capturile de crab comun cu vârșe și coșuri, un procent de maximum 1 % din greutatea totală a capturii poate consta în clești de crab detașați. Pentru capturile de crab comun cu ajutorul oricăror alte unelte de pescuit, poate fi debarcată o cantitate maximă de 75 kg sub formă de clești de crab detașați. (5) În diviziunea ICES 7a, la nord de paralela de 52°30′ latitudine nordică, și în diviziunea ICES 7d se aplică o dimensiune minimă de referință pentru conservare de 110 mm. (6) Prin derogare de la articolul 15 din Regulamentul (UE) nr. 1380/2013, dimensiunile minime de referință pentru conservare pentru sardină, hamsie, hering, stavri